amanoisuno/poetBack huggingface dataset:
中山立秋 宋祁 
峰雲曉影破孱顔，萬里風生結早寒。人在兜零煙外走，歲從鶗鴂口中殘。槽花併滴添新酎，笥月兼輪掩故紈。白髮光陰誠可惜，五年搔首望長安。
二月十八日席上憶季長未還不同斯樂欲作詩寄之會使者來已有新章今牽連成篇拜呈上 宋祁 
煙壓西郊雨壓津，滿城歌吹爲芳辰。江形左右衣留带，柳色高低麴與塵。暖逼園花迎望密，曉催林鳥每啼新。知君貪擁光華節，未有尊前共惜春。
閏九月九日登高有感 宋祁 
隔霜雲葉繞天愁，閏節重來續舊遊。賦客豈辭聊暇日，楚人無奈賸悲秋。寒萸實老猶薰佩，晚菊香殘不占甌。悵憶故園歸信斷，渚鴻川鯉兩悠悠。
寄公序兄資政給事 宋祁 
再分銅虎滯侯藩，別後兼聞素領繁。契闊不成騑服馬，急難空念脊令原。壯心干鏌年年鈍，世路風波衮衮翻。韁鎖虛名應只爾，早同私駕老邱樊。
春宴行樂家園 宋祁 
園芿初乾小雨泥，飲壺遊屐況親携。身輕早蝶千回舞，技癢新禽百種啼。乘暖草茵侵坐軟，畏風桃綬向林低。陽暉自有留人意，銜照高樓未遽西。
病間答雜端龐淳之見寄 宋祁 
廓落彌旬故眼移，居慚君粟養支離。綾衾倦夢愁淹卧，星鬢流年報早衰。藥劑袪繁催月杵，茗腴供啜嗜春旗。迷魂復幹聞清唱，不減巫陽筮些詩。
真定述事 宋祁 
莫嫌屯壘是邊州，試聽河山說上游。帳下文書三幕府，馬前韡靺五諸侯。王藩故社經除國，俠窟餘風解報仇。四十年來民緩带，使君何事不輕裘。
博州駱太保 宋祁 
關榆秋舞折膠風，坐嘯邊陴憶九重。宴榭綠醅春沸蟻，連營清角暮吟龍。幕中鏤管閒陳檄，塞下兜零罷漢烽。計日民謠諠魏闕，褒功僊劄武泥封。
春曉感別 宋祁 
樓外疏鐘落曉河，天涯感別思煙波。三年客鯉傳書遠，五丈星機得素多。溝水東流勞想像，峽靈西去隔嵯峨。良辰自古難并樂，不獨驪駒送客歌。
有懷謝炳宗先輩 宋祁 
凄霜刮野轉蓬乾，永憶江湖旅鬢殘。身有支離求病粟，爵無公乘免旒冠。柴車路迥驂馿蹇，栗塢人稀溜鵲寒。日暮浮雲徧西北，客心悽斷向長安。
有懷寄同舍 宋祁 
不爲秋歸人未歸，淮南又見葉丹時。漢皇好少身今老，楚客愁醒啜始醨。夕棧長風驚代馬，曉天團露怨江蘺。夫君去我猶千里，萬慮勞勞欲語誰。
有懷宮保龐相公 宋祁 
木正乘春肯告勞，併持葱鬰護神臯。曉風遞暖何妨細，宿雨留雲未許高。向密垂楊能礙箭，鬭長芳草欲爭袍。東城勝具應撩治，就趁尋花作宴醪。
漢南州按行江涘以詩見寄 宋祁 
側帽風輕過大堤，水村驕馬惜障泥。前驅夾道旟開隼，合宴傳飧帳繞犀。凈練寒江供望闊，赤萍圓日對吟低。輕筒絡繹傳清唱，知在春煙幾曲溪。
和丞相晨謁書所見 宋祁 
北闕天深報漏遲，臺鸞雍鷺共逶迤。廷風細引趨班佩，宮日遥烘簇仗旗。侍史有香來洞案，直郎無奏伏丹墀。殊鄰競獻朝正玉，定是東風入律時。
答天台梵才吉公寄茶并長句 宋祁 
山中啼鳥報春歸，陰閬陽墟翠已滋。初筍一槍知探候，亂花三沸記烹時。佛天甘露流珍遠，帝輦仙漿待汲遲。飫罷翛然誦清句，赤城霞外想幽期。
貴溪周懿文寄遺建茶偶成長句代謝 宋祁 
茗篋緘香自武夷，陸生家果最相宜。烹憐晝鼎花浮柵，採憶春山露滿旗。品絕未甘奴視酪，啜清須要玉爲瓷。茂陵渴肺消無幾，爭奈還書苦思遲。
春日出浣花溪 宋祁 
側蓋天長蕩曉霏，暖風纔滿使君旗。水通江渚容魚樂，草徧山梁報雉時。場雨滅塵盤馬疾，樓雲礙曲進觴遲。少陵宅畔吟聲歇，柳碧梅青欲向誰。
送貴溪尉周懿文先輩 宋祁 
幾日銓符給詔程，賜袍如草滯僚英。大言久廢三千奏，倦曲難終一再行。吳蟹沈波秋稻富，海魚藏穴夜潮平。待君削牘登文石，趣與淵雲繼頌聲。
題漣水軍豹隠堂 宋祁 
當年齋榻豫章才，自領驂驔五馬回。庭下書筠多舊刻，檐間賀燕是重來。吟池墨久將成溜，坐石星殘欲徧苔。郡閣從今傳盛事，更留寒霧記巖隈。
寄獻淮陽陳相公 宋祁 
翹才閣下舊賓游，偶得魚符擁使輈。本自爐鎚依大冶，敢言鎗脚是鄰州。頻年廢忘拋黄卷，此地優閒養白頭。漫引雙旌非敏政，餘波須仰富民侯。
游白兆山寺 宋祁 
地枕層岑面勢斜，蔽虧原隰在烟霞。璇題衒目三休閣，寶樹沿雲四照花。結社高風思惠遠，忘言真理寄毗邪。銅蓮漏永螟風細，不覺西陂轉若華。
寄令狐揆二首  其一 宋祁 
楚山千疊隠南轅，漢渚風檣箭浪翻。流水東西俱怨別，離亭長短共銷魂。歌翻白雪知難和，注怯黄金故易昏。玉骨更羸詩筆苦，客裾猶欲曳何門。
寄令狐揆二首  其二 宋祁 
紫漢參橫宿霧收，煙江南渡悵夷猶。夢中未省能知路，天上何緣許寄愁。豈有文鱗憑遠客，枉緣香杜怨芳洲。遥知花艷驚郎目，幾曲新詩播郢樓。
寄郭仲微 宋祁 
自君入佐張蒼計，直室深扃老氏關。顧我偶陪螭陛立，無人並駕鹿車還。紅牙幹利資良畫，縹帙勞功積厚顔。幾日歸休期一笑，新醪浮白早黎殷。
寄河東按察待制施正臣 宋祁 
并門迢遞駕朱輪，紫橐宮毫晦隙塵。幾眼带移貪事國，半生桐老苦傷春。比來置酒觴何屬，自此驚秋髮恐新。鼇署病夫期自代，眼中徧憶未歸人。
寄鄭天休 宋祁 
翹車交辟滯東南，盤蕙多年歇賜衫。千日醉醒孤共酌，一書開閉遂空函。怨歸定對王孫草，無恙應隨散騎帆。傾聽囊帷奏嘉頌，清時寧忌絳侯讒。
見寄 宋祁 
雲梯叱馬賦西征，滿歲無功答盛明。收得桑榆真晚計，倚爲箕斗是空名。瘢逢美玉終能治，曲訴幺絃久未平。壯思雖衰猶得在，一篇申甫爲公成。
次韵天平觀文龐相公以久留塞下見寄 宋祁 
昔駕軺封北護邊，已慚星鬢久凋年。御爐香外拋晨謁，刁斗聲中廢夜眠。梁雪送殘他日賦，郭舟誰共此時仙。思歸未敢貽公念，更辦秋懷敵露蟬。
邑外晚景 宋祁 
林梢規日透霞鮮，滯穗纍纍徧大田。豺口祭餘開獵禁，豚蹄祝罷得逢年。雲容不動寒垂地，陂影無涯靜合天。一國似狂予獨爾，長吟饑腹伴殘蟬。
贈吳太博二首  其一 宋祁 
銀兔頻年滯使麾，曲臺猶掌一王儀。四巡奏頌推嚴筆，千牘程書入漢帷。駟里飛觴酣玉液，天街疊鼓候金羈。前期侍從丹塗地，秘殿螟風拂翠緌。
贈吳太博二首  其二 宋祁 
月轉觚稜玉樹齊，通宵歸夢繞金閨。柔桑密映秦樓騎，溫詔香懷漢署泥。殺簡載書傳祖德，懷金酌水賦新題。丹楓七澤朝天路，丈組垂腰蕊佩低。
送李芝還舊隠 宋祁 
章冠慣趁舞雩春，屬疾彌年素産貧。舊隠却招三徑菊，歸裝不受九街塵。平時戲服歡爲綵，日後迎蒲待裹輪。天下書生皆皓首，牛溪休訪續經人。
答戶部勾院王學士泊滄陵見寄 宋祁 
峭帆風罷到淮瀕，草草停橈一問津。大小山前懷古地，短長亭下未歸人。林姿暗淡吞霞彩，浪壘光芒受月輪。尚憶他年故儔在，擘牋題作郢中春。
送段秘丞同理金陵 宋祁 
赭丹濡筆獄無冤，佐守初依鳳沼蓮。南土出藩申伯寵，辟書爲首嗣宗賢。蟠龍運厭山圍國，燬角宵凉水際天。哲輔定知三入相，期君同赴渭濱畋。
送張清臣學士省侍金陵 宋祁 
仙閣三休紫霧平，金門試罷得蒸青。同時第賦留宸幄，他日聞時戀相庭。逗箭夕流催檜楫，賜花春豫憶雲屏。吳天此夜瞻台座，併是荀家父子星。
送簡殿丞赴闕 宋祁 
共治清淮北面州，何言分袂帳夷猶。君還南闕雙龍下，我駐東方千騎頭。未落林花延別醑，無窮隄草伴行舟。懷人愬月勞勞意，自此相牽更倚樓。
祗答提舉觀文丁右丞 宋祁 
懇辭金殿得班春，藁篋相從素瀨濱。坐閣仍題修史筆，去鄉猶是受經人。浮雲富貴心知厭，淡水交游老更新。三嘆來章深意在，肯容冠綬久生塵。
病告作寄武平湖內翰 宋祁 
病擁綈袍雪領垂，當關重疊報晨暉。夷吾畏事將成吃，蘧瑗增年轉悟非。宦路風波頻歲劇，故山薇蕨每春肥。餘生正似風前鷁，慚負陽秋說退飛。
九日宴射 宋祁 
佳節憑高駐綵旗，亭臯霧罷轉晨曦。堋間羽集號猿後，臺外塵飛戲馬時。芳菊治疴爭泛蕊，丹萸解惡徧傳枝。明年此會知何處，醉玉頹山不用辭。
孫集仙世領東海 宋祁 
雲岊蒼鬰照城郛，奕葉鄉州擁使符。晝繡愈知今日貴，子庭猶憶向時趨。故新笥綬薰相續，前後郊棠影不孤。絳帳諸生今史氏，炙青容補世家無。
慶曆初召爲學士歲餘罷久之出守凡三十年還拜承旨感而成詠 宋祁 
十八年前玷玉堂，當時綠髮此蒼蒼。傷禽縱奮愁瘡重，廄馬雖還笑齒長。薰罷山爐飄暗燼，漱餘銅碗冰寒漿。須慚清切鑾坡地，不是吾人得性場。
送荆湖北漕張職方 宋祁 
賜對雲簾幾刻留，東南公利入牙籌。方船萬粟浮江下，封府三錢出地流。驛路塵清迎弩密，省臺薰歇護衣愁。不妨徧歷騷人國，金橘丹楓互占秋。
送殿院張奎漕京東 宋祁 
霜栢輕寒驚曙烏，使臺東道亞風旟。人瞻御史乘驄貴，錢續司農朽貫餘。睢苑千門聊按節，齊官三服罷移書。此行須信褒恩美，新詔黄金飾佩餘。
淵宗郎中移利州路漕 宋祁 
列騶傳鬨避軺車，天角橫參帳飲餘。即日前驅催負弩，幾旬論報罷移書。賜山故冶流錢外，燒棧新郵轉粟初。使選愈華身尚遠，喜榮嗟滯兩何如。
初入蜀州閣道作 宋祁 
緣雲棧脚轉嵯峨，使者重來叱馭過。杜宇有冤啼夜月，女蘿憑鬼護山阿。巖深樹氣埋蒼霧，峽窄江形束素波。自問一春行役苦，带環移眼奈衰何。
早春出近郊 宋祁 
迴望三條接上蘭，野霏山秀似堪餐。冰翻斷影回魚暖，雲作輕陰借雁寒。即席縹清宜玉斝，何人蘇合費金丸。風長麥淺如臯路，雉子斑斑錦羽乾。
出次近郊 宋祁 
江練東南楚塞長，野烟寒氣共蒼茫。局轅班馬思長道，攫肉饑烏下夕陽。旅舍樵蘇勞後爨，農家簦笠遠相望。坐觀民瘼無他畫，庭列貆鶉目眩觴。
寄襄陽觀徐師 宋祁 
日夕高陽釂羽杯，琳房岑寂外塵埃。山庭桂老幽人住，天陸星翻處士回。珍樹暝猿侵戶嘯，碧潭僊菊照窗開。箕風動地雲羅闊，誰伴凌空禦寇來。
和季長學士綿漢道中作 宋祁 
一轡澄清暫按州，却因風景獨夷猶。弦殘漢月騶前曉，粉疊巴雲蓋外秋。持節頻年煩出使，富民虛日待封侯。省紆麗藻嗟行役，正恐才多剩四愁。
得揚州書 宋祁 
四郡連翩擁使旗，多年不聽汝南雞。宴開河朔千人帳，書用黎陽一襆泥。水曲箭波喧夜櫓，原田絲雨勸春犂。可嗟未預元規論，坐據胡牀送月低。
送韓廷評婺州市征 宋祁 
去程烟草妬藍袍，越絕天文寶婺高。五兩樵風船畫鷁，九秋犀燭鷺翻濤。吳鹽煮海通關賦，陸橐收金析利毫。仙酎油囊鱸鱠潔，未妨餘暇左持螯。
楊備永嘉市征 宋祁 
漢祀壇邊望畫衣，故人杯酒怨歌驪。幾枝北道梅傳信，一味南方桂補羸。後雨蒸青貽素業，舊塘生草繼妍辭。他年第頌歸何處，名應唐家十二時。
祗答相國龐公將至并部馬上垂寄 宋祁 
大旆前驅拂晉雲，寒天迎望靜無氛。幄中舊借留侯筯，麾下今分鄧禹軍。馳屬櫜鞬隨指顧，賣殘刀劍事耕耘。據鞍抒思真餘力，又占風騷第一勳。
得杭州鄭資政書 宋祁 
誤拋荷橐別雲裘，天賜疏慵卧治州。轅下已疲猶戀主，道邊寧死不爲鈎。風波路惡驚危涕，蓬葆年侵變黑頭。獨喜故人恩契厚，冷灰遺甑遠相求。
予既到郡有詔仍修唐書寄局中諸僚 宋祁 
一章通奏領州麾，詔許殘書得自隨。吾黨成章真小子，官中了事是癡兒。昏眸病入花爭亂，倦首搔餘雪半垂。所頼韋吳皆傑筆，劉生當見汗青期。
雲夢李使者 宋祁 
關征盤錯带南州，三見丹楓墜楚秋。列侍百重圍虎戟，酣歌丈八憶蛇矛。草生宵夢傳詩筆，梅析春酲託使郵。矍鑠據鞍休自歎，壁門初日待鳴騶。
西征道中寄友人 宋祁 
賦就江亳一黯然，柳衰猶足代征鞭。鮫盤恨極無餘涕，鵾瑟悲多有剩絃。斜日楚楓低候雁，早霜秦樹送殘蟬。文章滿腹真何益，深愧囊中趙壹錢。
南亭獨矚 宋祁 
宇下雄風細細凉，客眸凝絕此回腸。絡頭騎過羅敷陌，畢尾烏喧女子牆。流水清渾迷別浦，碧雲高下送殘陽。懷人撫物愁何盡，試借蘭成萬斛量。
題羅江翠望亭兼簡西游君子 宋祁 
暫解征鞍息使郵，孤亭望斷更夷猶。山從劍北呈天險，樹徧巴西送客愁。拂衽風和循幌入，濯纓江好近人流。憑君且作剛腸憶，懷遠思歸易白頭。
自訟  其一 宋祁 
史藁雖殘得自隨，兵符未解定堪蚩。淹留正似周南老，戲劇何爭灞上兒。鉛筆用多毛禿落，鬢髯愁罷雪紛垂。十年尚滯成書奏，可驗相如屬思遲。
自訟  其二 宋祁 
有人多病卧遥帷，誤舍寒耕失故畦。每畏賓朋嘲乘雁，寧教子弟愛家雞。淹中學廢心都塞，轅下鳴餘耳更低。自顧上恩無一報，何顔歲晚望金閨。
自訟  其三 宋祁 
坐氈無客凍鴟愁，談樹蕭然兩見秋。執戟不知身寂寞，寫書猶得罪風流。官閒無日慚軒鶴，機盡多年謝海鷗。借問殿科能免否，杜陵男子有耕疇。
欲棲烏 宋祁 
湘竿風急未成棲，御史臺前見落暉。桂冷欲依秦氏宿，柳深先望白門歸。迎秋別恨填銀漢，未夜啼聲怨玉徽。悵望西樓珪月滿，惜君猶更向南飛。
早發途中 宋祁 
六幕星翻斗轉車，攬衣王粲更離家。孤城隨月三撾鼓，碧樹啼烟九子鴉。獨望殘雲愁霰雪，暫聞長笛憶京華。霞朝莫問離懷苦，带眼愁多只有賒。
喜雨 宋祁 
陰霞襲曉混層暉，雨勢連天泱泱垂。潑火正投寒食日，催耕併及杏花時。波生客浦揚舲遠，潤逼宵撾作摻遲。把酒命賓聊一笑，吾農喜罷及吾私。
晚春有感 宋祁 
試上高臺望綠蕪，一春芳意向人疏。殘花半落紅無幾，新笋爭長綠有餘。底處流霞殘別酌，即時油壁欠來車。不須更向昆池去，便有胡僧話劫初。
享廟禋郊詩 享廟八韵 宋祁 
左廟崇清烈，前郊赴享期。瞻言七世室，並薦一元祠。樂變摐金備，天行步玉遲。香茅均奠鬯，錦冊不慚辭。有詔回宸輦，他宮奉母儀。衣冠對游月，脂澤感平時。俟獻庭虛次，登歌拜受禧。大哉王者孝，萬葉煥烝彝。
享廟禋郊詩 禋郊十韵 宋祁 
大駕峨千乘，長塗過百廛。塵清屬車地，雪盡幔城天。步輦黎明降，華燈艾夜燃。升琮奠黄粹，薦璧捧蒼圓。牲俎羣靈匝，霞觴二祖聯。上垓皆徹藉，小次但虛褰。不見纖蘿動，惟聞雜佩旋。回雲終樂奏，熏月上柴煙。日至方流慶，崧呼節獻年。欲知釐事畢，雞赦出樓前。
大禮慶成 宋祁 
上帝懷明德，圓壇展盛儀。南城七里路，三歲一郊時。豫動森華蓋，乾行儷絳螭。山河對旒冕，辰象倚旍旗。爾祏前增謐，皇靈下告慈。密都俄奠玉，清廟徧嘗粢。田燭紛先置，軒營肅左移。禮行忘景晏，恩厚覺寒遲。紫宙天鴻洞，賓柴燎陸離。合祛聯祭秸，妥侑判純犧。腏食千華炬，陪祠萬翠緌。開天浮協氣，亙海受洪釐。愛日兼祥至，隨風與令馳。羣心樂更始，徽冊貺顓辭。堯舜文章煥，淵雲頌嘆疲。無階効論報，敢告日孜孜。
孟冬駕狩近郊 宋祁 
講事當農隙，于畋法健行。百神奔漢蹕，萬騎扈軒營。彍弩先驅肅，彫戈後隊明。雲羅垂列岳，虎落壓裨瀛。掠野毛羣萃，搜林羽族并。熊羆兆中見，鵝鸛陣前程。疊中星弧妙，連飛月箭輕。雁窮書併墜，兔盡窟兼平。俊鶻交拳擊，寒鷹厲吻鳴。舞驂均耳耳，鋂犬鬭令令。示祝仍開網，招虞不用旌。纔聞大緌下，已見護車盈。行在移鑾仗，中塗集幔城。壽觴稱帝酒，恩膳徧君羹。霧日曈曨暖，霜原澶漫清。長楊卷衰葉，敦葦拉枯莖。羽獵何煩諷，車攻遂合賡。寧專乾豆薦，要閱建章兵。風入旂常影，天含鼓吹聲。九街猶未晚，堯屋已還衡。
進幸南園觀刈宿麥詩 宋祁 
農扈方迎夏，宮田首告秋。嘉生擁瑶縣，蕃穗徧天麰。肅雨津莖浹，薰風獵穎浮。登成告田畯，省斂徯王游。紫宙凝神暇，丹書訪道休。天行九五健，歲取十千求。洪洞開金狄，連蜷按玉虬。塵清屬車豹，槍密羽林騶。芝覆依丹旭，旌門倚綠疇。先驅護綿野，後騎隘長楸。滌圃初開地，腰鐮競勸收。田趨農帝耒，塍錯夏王溝。褒栗攢周甸，茨梁屬舜眸。籞長包圈虎，箱重載星牛。九扈開靈圃，三辰駐綵斿。勞農差有賜，置酒酌言酬。鳴爵知年稔，爲魚告夢優。雲雷一日澤，鐘鼓萬人謳。帝醉鈞天闋，仙歸紫氣留。明馨資寢廟，足食煥緹油。
觀太學釋奠 宋祁 
鄉盛菁莪選，邦崇奠菜儀。涓辰大昕鼓，持節少牢祠。粉衮瞻凝睟，銀袍豫攝齊。芼羹紛澗沚，鬰齊泛尊彝。璧水回寒影，經槐墮曉枝。幸觀三獻罷，共荷百朋時。
大酺紀事十四韵 宋祁 
太極登徽冊，鴻恩潤慶圖。三秋少皡月，五日漢家酺。碩惠東西暨，高年左右趨。雲雷方霈澤，酒食更成需。慈宴周綿宇，宸嬉極上都。風飛迎沛筑，尊滿列堯衢。鼉伐漁陽鼓，龍吟北里竽。激波呈曼衍，跳索戲都盧。虎瑟修旃映，鴟夷後乘俱。瑞烟浮玉戟，靈旭射金鋪。篚帛侔王鎬，童冠盛舞雩。歌忘齊國味，辱免絳人塗。紫宙纖羅廓，層穹協氣敷。萬靈酣飫賜，朝野正多娛。
奉和御製後苑賞花詩 宋祁 
詔蹕迴清籞，宸旒駐紫烟。矞雲霏漢幄，法曲度文絃。獵翠雄風度，凝香甲帳褰。仙葩浮羽葆，藻衛縟芝廛。式宴千鍾酒，迷魂七日天。宸章紆寶思，休詠掩樓船。
代賦後苑賞花釣魚  其一 宋祁 
黄屋宸襟豫，靈琨苑制雄。鈞天回帝所，太液近唐中。瑞旭摇卿靄，丹葩雜紺叢。王魚多在藻，君鵠鎮迎弓。式宴晞陽露，徒歌屬大風。此時慈惠洽，共樂夏渠豐。
代賦後苑賞花釣魚  其二 宋祁 
春豫凝蒼陸，天旋駐翠華。黄圖包漢制，靈沼象周家。風助千人唱，神移萬品花。韶音清感鳳，騶節妙論豝。宴露晞心藿，需天灧酒霞。侍臣均式燕，羲馭重西斜。
慈聖閣秋橙結實上召宗室同觀 宋祁 
昔預穰侯貢，今移漢掖旁。帝憐秋實茂，天許本根强。媚葉童童密，幽花裛裛香。苞垂列星緯，味變九霞漿。薰軫分風近，仙盤餉露凉。和羹並梅䕩，連葉讓芝房。舜日晨烘霧，堯雲夕護霜。不隨江北化，思助廟中嘗。盧橘非同種，安榴肯羣芳。榮觀聳麟族，賦筆助荷囊。
被召觀三聖御書詩 宋祁 
列聖多能備，俱留乙夜勤。出圖天與畫，觀跡帝成文。露灑紛仙液，鸞回雜瑞羣。毫均五色麗，書對十行分。玉軸羅新帙，芝泥儼舊薰。嗣皇尊世哲，金匱冠攸聞。
題承詔亭 宋祁 
地占高明適，亭兼仁智居。竹林茲置酒，栗里近回輿。山對盤龍外，濤觀濯鷺餘。落霞霏迥宇，升月凈凉疏。園甃悟陰合，窗風桂籟徐。巖芳曼空逕，野綠冒前除。宴厦仍喧雀，賓庖已饜魚。落成嚴詔下，猿鵠怨軺車。
車駕出獵和丁學士 宋祁 
九扈聊清野，三驅比出畋。紫雲華蓋上，玉斗帝車前。藻衛羅長薄，星槍落晚廛。旗開龍對舞，驂合雁相聯。魚貫圍中隊，風毛仗裏天。寒熊批怒掌，饑鶻下蒼拳。困獸開仁網，良禽獻廟鮮。賜庖飛騎促，勞飲釂烽傳。歷覽黄圖迥，裴回翠帽旋。邇臣將盛美，吉日繼王篇。
紀聖詩 宋祁 
沙麓披祥牒，金刀襲裔昆。嬪虞冠媯汭，生子首姜嫄。自昔儀椒壺，乘時正翟軒。褘褕躬象服，黄老好名言。慈蔭天同廣，柔風律並暄。露光流月姊，祕緯應星黿。嗣統開橫兆，遵遺奉壽原。愛親周道始，加太漢儀尊。參務絲言慎，臨朝玉色溫。從容携日月，指顧靖乾坤。盡散脂田邑，親繰繭舍盆。紀功彤管史，貽訓濯龍門。寶稼興東戶，佳兵戢左鞬。萬靈翔氣辨，五始匝春元。夜隕西方雨，神清積石源。良時標歷鳳，延祝動廷鴛。繅玉虹光射，絲囊露采翻。齋科蕊珠館，供會佛家園。薦壽超千劫，同寅望九閽。南風來助曲，北斗下臨罇。瑞鑑紅摇旭，香罌碧裊昏。欽承子道至，奉養母儀敦。雉翣橫霏霧，仙盤灧瑞暾。紫雲回幄影，銀蒜動鈎痕。我有吹笙宴，朝均湛露恩。伻圖邁明辟，雜霸掩曾孫。束帛霑羣后，張旜答樹惇。思賢君子荇，循法大夫繁。賮貝南浮海，邦圖北際鯤。此時歸寶算，仙石奉綿存。
九日侍宴太清樓 宋祁 
薦九標佳節，中天駐翠輿。晨光清複道，秋色徧儲胥。畦稻霜成後，宮橙露飽初。省收行步玉，拜賜儼華裾。曼衍來長樂，鴟夷下屬車。帝韶儀瑞鶠，王藻躍恩魚。霽霧供披拂，凉風助掃除。高楊穿葉外，仙菊泛花餘。寒入弓聲厲，歡留酒算徐。神池原不浪，溫樹未曾疏。帝眷憑秋稼，臣心仰夏渠。承平將樂事，併入史臣書。
十日宴江瀆亭 宋祁 
節去歡猶在，賓來賞更延。悠揚初短日，凄緊乍寒天。霽沼元非漲，秋花自少妍。蟻留新獻酎，蕙續不殘烟。戲鰋衝餘藻，游龜避折蓮。流芳真可惜，從此遂凋年。
尹學士自濠梁移倅秦州 宋祁 
于役三年遠，論兵兩鬢斑。不辭征戍苦，要作破羌還。楯墨應圜熟，兜烽報永閒。浮舠背淮服，盤馬入秦關。遂閣讎書筆，仍餘聚米山。憶君他夕恨，遥向隴雲間。
初除直講獻內閣馮學士孫侍郎 宋祁 
圓海崇遺教，中陵育茂材。霧從仙市合，風向舞雩來。寶篆侔東壁，儒篇訪曲臺。泮芹參上俎，燕篲擁輕埃。鼓篋華冠聚，丘山縹帙開。蟲形浮墨沼，鼠耳綻經槐。有客緣承乏，無庸愧濫陪。難重漢家席，易眩魯門杯。學困青箱廣，書愁皓首催。空塵博士議，不稱洛陽才。高閣連雲景，層城枕斗魁。惟應仲尼冶，未惜鑄顔回。
和石學士直舍晨興 宋祁 
高閣休殘暝，層梁逼早暾。芳風萬年樹，殘月九重閽。枕歇淵魚夢，裘貪睡貉溫。星杓壓城角，天漢落河源。肅唱千廬寂，傳聞萬戶喧。烟浮紫藜觀，春著翠梧園。有客方岑寂，紬書滯討論。新年居右席，此地到西崑。硯瀉含毫滴，刀餘削柿痕。談高白馬度，頌罷碧雞翻。幸接雌黄几，同歡清白樽。不因窺麗句，誰刮翳瞳昏。
再到國子監感昔有懷 宋祁 
十載虞庠路，依然目所存。高槐記經市，秋水識橋門。迥閣珍圖秘，長廊審像昏。舊徒皆突弁，故友即塵根。昔在衣成緇，今還祿有軒。范雲身寖老，何術謝君恩。
上元觀燈紀事 宋祁 
泛膏聞舊典，秉燭嗣芳辰。霞破初迎月，林寒即讓春。鈞天移帝樂，北斗下城闉。匝地沈香燎，浮空羅襪塵。並珂馳寶鉸，分幰鶩彫輪。忽去騰夷路，還來競要津。酒胡矜酎美，梅額衒妝新。誰見甘泉畤，昏祠遂至晨。
玉堂北欄叢竹 宋祁 
玉署凝嚴處，朱欄封殖恩。其誰賞高節，祗自保孤根。密幹青杠矗，危梢翠纛翻。故林茲地隔，新實幾時繁。細籟供風枕，斜陰疊月軒。雀驚衝葉墮，蟬靜抱枝喧。戴氏當年譜，梁王自古園。對容金馬客，深在玉堂門。本以蕭蕭擢，還由冉冉存。烟能留暝色，粉解記春痕。拾籜題吟墨，披叢爽醉魂。愛君同省樹，不敢爲人言。
九日 宋祁 
帝京蒙福近，相國偃藩初。甕熟中齋酒，厨鮮上客魚。高懷日蕭散，外物久驅除。犀首無妨飲，宣尼或飯疏。林凋疑野闊，荷罷似池虛。此樂憑誰辨，須煩藻思餘。
會聖宮 宋祁 
寶地披重岫，瓌宮庇萬榱。人瞻鼎湖駕，天護玉簫祠。列聖聯絺衮，千宮擁翠緌。陰森殿中傘，曶熣羽林旗。白日窺晨幌，明河宿曙帷。露盤金突兀，甲帳繡葳蕤。馴象春耕外，遊冠月出時。洛湍縈禁籞，嵩岳倚罘罳。早晏嚴薰燎，春秋達信辭。樽醅綠葉桂，齋饌紫房芝。璧带華燈錯，銀牀露綆垂。奇葩萬品秀，珍木五衢滋。碧柱峨翔鳳，璇璫舞暗螭。園金布爲地，泉玉漱成池。劫石聊容拂，仙花自不萎。樓含太虛近，鐘到下方遲。賜服鄉三老，歌風沛小兒。奉承紛有次，過謁儼多儀。此路真姑射，前峰即具茨。何當紆詔蹕，原廟慰時思。
和道卿舍人承祀出郊過西苑馬上有作 宋祁 
西郊一超忽，祠節暫踟躕。天迥欹臨野，河長側貫都。飛廉披苑路，南斗抱城隅。填塹時休獵，棲糧戶免租。虎歸仍習圈，鳳下稍依梧。池岸斜聯籞，宮楹上集胡。慎齋雖有屬，勝踐未云孤。霧裏過仙市，輪邊認佛圖。檉楊閒對偃，鶬鴰靜相呼。牧罷林將暝，樵歸徑自紆。有懷摛鏤管，何苦促驪駒。壯思飄然發，知君顔謝徒。
三月二十一日集海雲鴻慶院 宋祁 
地勝祠仍古，春餘物徧華。山雲時抱石，佛雨不萎花。嶺挾樓梯峻，巖牽殿墄斜。淙谿雜環佩，怪蔓走龍蛇。供坐僧飛鉢，香園客戲沙。吾游真草草，深意負青霞。
喜同朱舅秀才小飲 宋祁 
隠几劇端憂，良辰喜嘯儔。掞天鸚鵡筆，換酒鷫鸘裘。談麈真同色，賓壺喜順投。雪雲低北戶，棋墅接西州。露葉燕蘭老，霜津鄧橘秋。二豪休作頌，五白自成牟。平日欣交呂，前期即召鄒。彫觴莫辭醉，溝水易分流。
將東歸留別楊宗禮十韵 宋祁 
清白舊家聲，論交得寧馨。摛華吐鳳賦，聞禮墮鱣庭。潘夏叨連璧，荀陳更聚星。膠投思固漆，渭濁許過涇。合坐懷妍唱，分詩寫素屏。情深方柏悅，性懶自榆暝。短羽偏驚月，羈游劇泛萍。北梁催稅鞅，南郡阻繙經。曉色三竿日，離歌十里亭。期君促西上，相遇在神坰。
漢州房公湖 宋祁 
丞相于藩日，疏湖訟閣西。疑從濟川地，寫出釣璜溪。流淺初無浪，源清不貯泥。月爲宵幌燭，雲作曙樓梯。礙馬汀篁密，縈船浦蔓低。人亡桃李在，脈脈尚成蹊。
得故人楊備書 宋祁 
款款南雲信，相存安穩不。比年常屬疾，茲地幸爲州。浩蕩親知隔，奔騰日月遒。暴公初有刺，孫叔竟無謀。黑白蠅間變，嫌疑李下求。側身忘夙夜，回首得沈浮。士節何嘗屈，君恩叵計酬。洴封共龜手，知罪一春秋。言命由來罕，逢辭敢辯廋。紛吾常用拙，焉往不離憂。重詛勞三物，揚芬避十蕕。虛弦落驚雁，真月喘疲牛。谷口輸誰隠，周南愧自留。尪殘千騎長，形勝二山流。寡術驅秦盜，彌旬錄楚囚。巫風那肯化，祠鼓詎曾休。安敢龔黄最，真堪趙魏優。闊然宣布曲，直爾伴牢愁。今子身東望，思同智北游。攄懷弄杯杓，對帙理墳丘。眷眷餘青眼，蕭蕭共白頭。姑縈裘與葛，隨度臘和膢。樠櫟人寧顧，遺簪上或收。狂言非所恧，君乃惠施儔。
內閣孫侍郎生辰紀德 宋祁 
鳳琯凝姑律，奎鉤誕佐臣。祥標六蓬矢，家盛十朱輪。變道齊成魯，端朝甫及申。禁中朝夕誨，帝右老成人。徧讀蘭圖字，多陪豹尾塵。桓榮師自許，石建謹無倫。振鷺飛逾潔，緇衣久更新。鑄賢今是冶，播物晚爲鈞。胡廣潭留菊，蒙莊樹有椿。奉公爲壽禱，山立輔昌辰。
郭仲微見過問疾 宋祁 
薄宦真何補，居然滯拙艱。無心圖作佛，有疾願藏山。臂率愁肌減，毛驚暮領斑。未能吳客問，誰恨越人彎。學倦書刀廢，呼慵博雉閒。寧慚局轅下，爲恥醉墦間。直道胡論枉，空言分合刪。蒼蠅徒擾擾，狂猘自{口顔}{口顔}。上客迂飛蓋，窮閻問閉關。餘光照徒壁，高辯破連環。感激排非聖，棲遲觸怒頑。十年休賦蜀，二始欲睎顔。昔有彈冠進，今將襆被還。春休晴絮白，日入暝霞殷。舊産平臺側，新田潁水灣。吾游如不遂，巖樾試重攀。
和晏相公九日郡筵 宋祁 
令序凝秋籥，歡游駐使軒。行觴酒籌密，踏節舞韡翻。榴熟丹房解，萸香紫粒繁。風頭臘輕慘，日脚送斜喧。鏤管新篇逸，吹花舊俗存。請爲丞相壽，長久慶調元。
早夏集公會亭餞金華道卿內翰守澶淵得符字 宋祁 
早夏乘休沐，離襟屬餞壺。欣同佩荷橐，恨及唱驪駒。感戀陪雲筑，翻飛別帝梧。騰裝照魚服，行帳繞犀株。慚去班中詔，寧容滯左符。惟應九里潤，蒙福在京都。
鹿鳴筵餞諸秀才赴舉 宋祁 
今日真良宴，歡持鳴鹿杯。初飛禰衡表，共識子虛才。龍沼雲鱗動，鵬溟浪翅開。危言切晁董，祕思屬鄒枚。經市騰裝早，封軺續食催。應須戒驅弩，翹待駟車回。
送承制劉兼濟知原州 宋祁 
假節分州郡，掄才出將門。還提射聲旅，并破護羌屯。尺詔方臨遣，新書得細論。旃酋陪獵帳，戍校接歡罇。後伍鞬櫜密，前驅鼓吹喧。隴笳梅落怨，邊陣月殘奔。赤白猶傳警，先零久負恩。行期雪家恥，三捷奏天閽。
早春雨中因呈邑大夫 宋祁 
瑞澍霑春陸，膚雲壓暝臺。霰寒休雜下，風好即東來。遠岫吞將盡，陰霞照暫開。徧滋畦下麥，併濕隴頭梅。灑罶南魚躍，漂蘆北雁哀。蓬乾釣師卧，庌冷牧騶回。天發千驍電，人同百里雷。我私欣遂及，頌扈九農催。
送范希文 宋祁 
日夕朋簪遠，空成咄咄嗟。危言猶在口，飛語已磨牙。室救鴟鴞毀，庭喧獬豸邪。青蒲空頓首，白簡遂爲瑕。身歷千金險，頭經一夕華。便應過楚澤，何異向長沙。簣土障河拙，園葵望日賒。盡焚溫室草，尚得使君車。勝壤堪懷古，扁舟復載家。此時能痛飲，努力詠餘霞。
喜有秋 宋祁 
順氣綿區廣，嘉生告稔初。人驚萬箱入，天賜九年儲。絕塞元休馬，吾農先夢魚。牛應賣刀後，酒是乞漿餘。祀續田神鼓，郵喧粟尉車。是年名大有，敢告史臣書。
荷花 宋祁 
別岸香風起，橫塘夕霧開。歌須靜婉至，步憶貴妃來。折藕冰絲剩，翻荷孔蓋回。曾經佛圖咒，解厭柏梁災。盛府開爲幕，騷人借作媒。謝才方麗句，卓寡比愁腮。有薏緣誰苦，名蓮固自猜。簪形侵寶髻，燭柄近宮煤。游羨龜巢密，看防漏葉催。使君迷已久，落晚且徘徊。
早濟江步 宋祁 
南浦招招子，中途靡靡心。歸舟一葉小，秋水兩厓深。露鶴凄仍斷，風蜩細欲沈。桂華翻落月，榆影送橫參。壯志兼時晚，勞愁已日侵。霜摧過江枳，鐘眩避風禽。薄宦真蓬累，歸期問藁砧。惟餘摇落意，天宇共登臨。
龐祕校掾九江兼歸汝南迎侍 宋祁 
長停愁不淺，征袂拂殘梅。潘御家園近，毛欣府檄來。晨羞魚尾潔，春溜鴨頭催。拄頰談無對，參卿掾有才。城隅山疊映，樓戶月弦開。廨樹藏環感，因君寄九迴。
送次饒趙職方罷成德軍通判還朝 宋祁 
倅乘淹榮序，封軺促覲期。文章二臺妙，昆弟五常眉。樹隠征郵密，花留祖蓋遲。秋毫供握處，春草見歸時。書笏人思對，垂櫜客愴離。羨君如彩鳳，先集翠梧枝。
泌陽王介夫 宋祁 
上笏蘭臺彥，能文江漢靈。貪持御史劾，不顧大夫醒。詆毀真銷骨，嫌疑畏殺青。投冠集烏署，解紱墮鳶溟。毛脫荷囊筆，塵昏寶带釘。書空寧咄咄，避弋更冥冥。校尉貪厨釀，臨川集貝經。光華覆盆日，哆侈譖人星。生計依江芷，年芳老砌蓂。無人舉幡救，揮涕望明庭。
還都有感 宋祁 
去國已十載，召還今見收。初無潁川最，真忝茂陵求。物色多新識，寒溫減舊游。宮毫與塵晦，省樹向人秋。奏乏三千敏，恩難萬一酬。重尋紫荷橐，却侍翠雲裘。建禮文書少，湯官餠餌優。屏營趨虎殿，子細認奎鉤。晚節誠知止，吾生況若浮。身來雖魏闕，病免合滄洲。淺醉貽樽恥，衰容作鑑羞。歸年非雁後，破月是刀頭。依聖讒方弭，逃陰景自休。乞骸從此近，終計返林丘。
歲周移書課版 宋祁 
漢史傳循吏，唐家秩省郎。海禽驚廟樂，池鶩費君粱。巾禿聊蓬首，帷閒即偃牀。案杯過永晝，寺鼓報殘陽。束帙雲籤冷，窺園李樹僵。後車常擊轂，猥酒不空腸。未易矜刀筆，徒煩裹服章。歲周無吏最，天極正包荒。
舅氏自壽陽由京師歸安陸 宋祁 
道舊欣來駕，銷魂遽遠離。顛毛同白日，俗眼暫青時。客飯稽留數，齋醪酪酊遲。風波須畏險，老大共餘悲。楚莽先春動，梁雲向雪垂。還家存別墅，他會看圍棋。
仲微相過把酒有感 宋祁 
故人當止酒，今夕喜銜盃。事與朱顔改，年將素領來。鹿車君偃蹇，鶴祿我裴回。紬史餘三擿，爲郎愧一臺。洛吟真可效，傖賦久成咍。平日雱風瑟，塵襓爲試開。
送樞直梅學士守并州 宋祁 
素領登朝舊，黄樞遞直新。還持漢家節，坐福晉墟民。旆羽凌霜曉，袍花犯雪春。連雲祖壇幄，隘道舞驂塵。檄楯邊書息，羹羊府宴均。唐詩存雅俗，亥字訪遺人。緣飾資良守，都俞重老臣。莫爲朞月調，行此冠華紳。
上春晦日到西湖呈轉運叔文學士 宋祁  西湖
春徧西湖上，湖漪綠勝醅。驚魚迎瀨躍，鬭鴨擁波來。柳已緣烟重，花仍赴暖開。側汀烟媚篠，卧石水銜苔。岸轉橫杠度，川窮飲舫回。暗浮蟲聿役，閒立鷺毰毸。野畔平如界，林蹊潤不埃。光浮好雲日，影倒靜樓臺。山色乘晴露，霞容著暝催。溪行凡幾曲，恨乏昔人才。
硤石乘舟晚歸 宋祁 
晚棹乘餘興，平川不駛流。山來疑逼岸，林度省移洲。郭迥花仍繞，巖寒桂自留。鼓聲風處疊，帆影浪間浮。候吏緣溪彴，迎旗駭浦鷗。嚮時天際遠，還有望歸不。
中秋望夕不見月 宋祁 
異時凉月好，常爾惜嚴更。此夜浮雲惡，胡然溷太清。心孤王粲牘，案對景山鎗。海蚌猶能滿，城烏更不驚。裴回循北牖，黯淡倚西楹。蛩杼逢時急，釭花得闇明。桂高應自秀，蟾遠太無情。坐想瑶輪轉，孤懷悵未平。
清明值雨 宋祁 
有渰興芳序，餘寒惜慘悽。遠山沈向盡，雜樹望先迷。天闊都成暝，雲昏本自低。漂灰禁餘火，浮棗祓殘溪。檻篠風爭亞，汀鳬夜不棲。篷聲攢釣渚，蓑滴擁烟畦。積潤侵重構，長嚴壓曉鼙。游人盤馬路，獨漉逐春泥。
瑞荷同幹 宋祁 
協氣凝清籞，嘉祥擢鈿荷。共茄含瑞液，分蒂蓋文波。魚戲浮香併，龜游得地多。房芝助連葉，宮樹讓交柯。柄合千絲剩，盤差五兩過。正須裁紫橐，回入從臣歌。
愁吟 宋祁 
夜雨平階滴，寒燈照幔孤。未生靈運草，先據惠施梧。千里徒傷目，三年欲變儒。回腸啼絡緯，遠恨送襜褕。怨曲傳繁瑟，悲歌缺唾壺。此中如借問，掩鼻願操觚。
偶書 宋祁 
遠作分符守，猶爲持橐官。易漂非待煦，自栗不須寒。髮變他年素，心餘即日丹。過門休骯髒，逢路定汍瀾。忌刻殊忠告，蘧施足面謾。直緣蜚語入，正恨飲章難。墜後仍加石，驚初更避丸。讒箕元有舌，僞玉嚮無瘢。任拔終傾藿，雖憎亦佩蘭。隴雲平莽莽，林露夜團團。且欲排孤憤，還應覓暫歡。兩岐行處帢，五醆食時盤。地善人差逸，天高網寖寬。戀軒嗟棄馬，巢閣羨歸鸞。楚嶂橫朝塞，淮波潄夕灘。空將西望眼，隨日到長安。
柳佐乾德尉 宋祁 
塗會森璋罷，唐銓結綬初。家聲蘭倚玉，祖德鸛銜魚。周粟思馨膳，京塵惜弊裾。垂腰青采綬，薰帙翠芸書。鶴怨空山帳，雞棲外舍車。日期優政洽，公啟達儲胥。
懷古眺望 宋祁 
城闉聊屬眺，千古恨悠悠。夏享空臺毀，韓亡故社留。廟祠旌潁鳳，溪水識巢牛。春色依林動，晨煙傍戍浮。庌騶閒自集，田鶴叫相求。町篠沿緣密，川葭靃靡柔。櫟墟迷鄭鄙，騩路隔軒游。感昔如吾輩，曾經幾斛愁。
海棠 宋祁 
西域流根遠，中都屬賞偏。初無可並色，竟不許勝妍。薄暝霞烘爛，平明露濯鮮。長衾繡作地，密帳錦爲天。淺影纔欹檻，橫柯欲照筵。愁心隨落處，醉眼著繁邊。的的誇妝靚，番番恃笑嫣。何嘗見蘭媚，要是掩櫻然。艷足非他譽，香輕且近傳。所嗟名後出，遺載楚臣篇。
滁州趙學士重修懷嵩樓 宋祁 
丞相懷嵩罷，因之名郡樓。使君嗟久廢，華棟鬰重修。人世興衰換，山川處所留。落成今日宴，感舊向來愁。西北天根遠，東南地脈浮。雲生蘭葉橑，月近蒜條鉤。樹雜猿呼暝，風長雁送秋。此時如極目，歸思恐難收。
開元寺塔偶成題十韵 宋祁 
集福仁祠舊，雄成寶塔新。經營一甲子，高下幾由旬。屹立通無礙，支持固有神。雲妨垂處翼，月礙過時輪。頂日珠先現，絛風鐸自振。沙分千界遠，花散四天春。億載如如地，三休上上人。堆螺俯常碣，繚带視河津。陶甓勤爭運，園金施未貧。誰紆簡棲筆，爲我誌琳珉。
季春八日喜雨答李都官 宋祁 
夜魄離星舍，春膏浹大田。乍迷榆塞樹，徐暗柳營天。沼滴銀波蕩，階鳴玉綆聯。餘萌催沃土，殘魃趣沈淵。迥濕來鶑外，斜寒去雁邊。莓莓滋野秀，纂纂濯花妍。戴響饒農笠，眠聲羨釣船。罅雲時露日，迷岫旋埋烟。酌酒聊相勞，斯倉竚有年。勞君歌閔雨，予志謝先賢。
賦得敗荷 宋祁 
爲結秋荷恨，因來溝水西。魚驚一蓋缺，龜落半巢低。細暗嬋娟渚，香乾㪍窣隄。莖枯縈繭緒，盤側漏鮫啼。自此空瑶席，他年問濁泥。那堪塘上雨，點點共凄迷。
小荷 宋祁 
濯雨拳紅展，擎烟側鈿微。纔勝漢臣橐，未辦楚人衣。矗矗閒攢沼，差差靜隠磯。游防靈蔡重，戲怯孺魚肥。莖弱從風靡，珠成恐浪揮。文鴛不肯去，始得蔽斜暉。
馬上逢雪 宋祁 
馬上逢飛雪，都城觸望新。天如不擬暝，樹欲頓成春。霰急初鳴瓦，塗輕自壓塵。灑逵先映璐，飄闕欲藏銀。宛轉呈歌麗，裴回逼舞真。散鹽拂波亂，飛莢點星勻。密影俄飛蓋，乾花看鈿輪。無煩濕潘鬢，今是二毛人。
南方未臘梅花已開北土雖春未有秀者因懷昔時賞玩成憶梅詠 宋祁 
江南寒意薄，未臘見梅芳。爲有輕盈態，都無淺俗香。倚風斜夕臉，呵雪噤晨妝。刀尺憑鮫杼，比鄰託粉牆。高枝籠遠驛，側影照回塘。曠望黄昏月，嫶妍半夜霜。一身來上國，三載別炎方。不見南枝早，方驚北道長。當時猶引領，此際故回腸。淚盡羌人笛，魂銷越使鄉。危樓難極目，恨酒怯盈觴。未到盧家第，終虛白玉堂。
李少傅逸老亭 宋祁 
逸駕歡迎養，飛軒適所宜。營菟茲寓老，趨鯉即聞詩。地勝心逾放，人閒趣自奇。嵩雲來冒棟，滎溜下通池。靜偶惟黄卷，僊謠雜紫芝。窗風伴披衽，簷月對支頤。相筆留齊榜，邦侯慶壽巵。美哉翬棘詠，兼記掛冠時。
答朱彭州惠茶長句 宋祁 
芳茗標圖舊，靈芽薦味新。摘侵雲崦曉，收盡露腴春。焙煖烘蒼爪，羅香弄縹塵。鐺浮湯目徧，甌漲乳花勻。和要瓊爲屑，烹須月取津。飲萸聞藥錄，奴酪笑傖人。雪沫清吟肺，冰甆爽醉唇。嗅香殊太觕，瘠氣定非真。坐憶丹丘伴，堂思陸納賓。由來撤膩鼎，詎合燎勞薪。得句班條暇，分甘捉麈晨。二珍同一餉，嘉惠愧良鄰。
答朱彭州喜雪 宋祁 
雪集先何所，天彭關內州。雲澌結河漢，風礫灑林丘。眩晃三霄接，繽紛一氣浮。光逢晨晛薄，花得冥寒稠。拂樹瓊爭動，縈牆粉暫留。縮毛驚莋馬，埋目憚吳牛。客至蘭矜曲，仙歸鶴擁裘。鹽邊混熬素，玉處亂方流。併響鳴巖竹，分滋浹壟麰。印沙鴻雁喜，蔽葉鷓鴣愁。蒙福沾餘潤，稱觴隔並游。錦官才涷雨，賡和負妍謳。
訪李生野墅 宋祁 
風物澹蕭辰，陵阿訪隠淪。野杠裁度馬，溪路劣生塵。認菊知陶宅，觀禾識魯囷。林臯偏樂我，魚鳥似留人。山霽羣妍露，林虛衆籟新。長沮亟相語，非敢問迷津。
書懷寄郭正 宋祁 
僑籍依三輔，愁顛徧二毛。星灰對遒盡，淚卷掩劬勞。併歎絲兼路，都捐筆與刀。思旌初不定，離緒僅堪繰。醜是流離子，材真樸遬曹。未成虞弁進，旋似郭竽逃。邑聚巑岏合，都城鬰律高。惟餘故人意，戀戀劇綈袍。
螢 宋祁 
腐化何微眇，孤光只自求。單飛一金躍，羣散數星流。廢苑蒼茫夜，離宮窈窕秋。戍埤同燼落，客幔共燈愁。明滅風前亂，裴回葉處留。人間厭白鳥，不爲盡餘羞。
和梅侍讀給事秋雪 宋祁 
朔氣迎秋晏，因成糅雪飄。園賓驚早賦，郢曲愛新調。雜霰鳴寒蘀，紛花混晚苕。光含闕邊鳳，溫借省中貂。縞頃纔供望，鹽波已屢銷。今年屬清思，旻宇其寥寥。
立春前二日獲雪 宋祁 
佳雪春前降，層陰臘外留。日昏霏霰集，風定舞花稠。浩氣皚皚徧，繁光衮衮流。灑林初亂塢，拂瓦暗平溝。洞矗三雲仗，山迎萬玉侯。客車羊作駕，仙氅鶴供裘。只有歌堪和，都無色可侔。險堆憐傍砌，斜濕愛侵幬。面旋成遲落，繽紛不頓休。粉塘連北渚，縞頃接西疇。興往惟思戴，賓來但憶鄒。絮痕侵柳動，鹽影著波浮。宿莽攢瑶草，長隄卧素虯。正緣先畢雨，併欲潤天麰。應禱驅民癠，呈祥溢里謳。長人蒙帝力，歡酌任言醻。
小雪 宋祁 
低雲淡河界，零霰集天涯。樹亂三眠絮，叢迷五出花。舞風都擬重，入隙故成斜。密瓦平將半，前山暝欲遮。漸堪迷凈練，併欲誤疏麻。粉出房陵水，鹽飛海岸沙。舟來戴逵宅，客過李王家。此日長安酒，旗高未易賒。
感懷 宋祁 
天與疏慵地，人無榮進心。死灰差免溺，棄杖即成林。主諾固多暇，避賢懷所欽。難邀潁川鳳，敢望漢臺金。倚酒狂雖在，荷蓑歲已侵。恭聞容考績，緣此未投簪。
新筍成竹 宋祁 
雨町犀株突，陽臯錦槊攢。竅均軒世律，皮解漢廷冠。冉冉生能直，蕭蕭意自寒。翠雲舒作葉，碧血染爲竿。梢弱烟方定，筠浮粉未乾。拋陰照流水，迸節犯朱欄。會待翔鵷集，非緣戲馬殘。林間誰共賞，坐想七賢歡。
送馬軍范太尉 宋祁 
平狄方開府，鎸羌舊著名。新提建章騎，入領羽林兵。賜橐千金重，留車兩印榮。已封頭尚黑，休戰髀還生。大旆前驅影，鳴鐃後隊聲。軷壇勝算爵，客飯飫侯鯖。山背迷榆塞，雲披認薊城。介圭朝漢幄，釦仗侍軒營。悵別疏華恨，勤歸杕杜情。君看畫像處，麟閣近西清。
喜連君錫過郡 宋祁 
稍稍客引去，依依君見過。胡爲困重趼，正欲問無他。甑黍驚方熟，犀談省舊訛。感餘祗惝怳，衰罷有蹉跎。直取憂襟解，聊從醉弁俄。緩行清白酒，隨意短長歌。臯壤星霜宴，纓瓖塵垢多。且應留從僕，同賞二山阿。
送聞大夫遊西天 宋祁 
五竺能仁里，重游路不迷。詔辭丹鳳北，身到白龍西。野凈榴花早，林暄貝葉齊。暮雲程次闊，斜月笠前低。燕嶺長銜霧，金河不貯泥。梵王分供食，戍校接征鼙。窣堵方增飾，祇園得徧躋。無容带歸錫，秦蹕待新題。
覽中丞尚書譙陳二郡新詩 宋祁 
自頃辭台路，陪京擁使珂。遺音追正始，新韵徧中和。贈答劉公數，登臨叔子多。腸迴初有感，耳熱遂成歌。驚夢春塘草，歡顔雪席酏。拍殘吳子夜，唱殺楚陽阿。勝氣籠雲沆，清懷貯月波。無妨爍顔謝，莫獨與羊何。譙里鳴騶入，陳郊露冕過。二邦留雅咏，棠樹共婆娑。
感事寄子明中丞 宋祁 
久玷三雲從，仍叨千石榮。羸軀付多病，怯計會無成。出守非嚴助，何年召郤萌。風摧向陽藿，霜變度江橙。畫閣勤聽訟，春疇力勸耕。遂慚循吏術，姑促縣官征。害馬直宜去，勞魚實恐赬。人心久忘戰，朝議近論兵。戍鎖關南數，邊烽隴右明。將機猶嚄唶，賊膽尚縱橫。說士爭操牘，謀臣屈請纓。已聞疲轉粟，安得但嬰城。且許和戎利，重尋撓酒盟。安危繫公等，指授盡時英。幸有千金募，須容八陣精。待衰曹劌鼓，長揖亞夫營。刷憤宜修德，時巡況作京。矢方射嶓冢，力欲斬長鯨。憲紙言常屢，王塗日以清。悉心前席重，直指佞人驚。仗下霜餘凜，班回佩倚鳴。早調黄鉉鼎，催獻惡梟羹。顧我罹飛語，于茲類倒行。鬼神慚賈誼，唇舌避君卿。直道今寥落，狂辭先猥并。椎如莫邪鈍，倀若小冠盲。秦俗矜車甲，周詩賦旆旌。會當濡橐筆，企詠二邊平。
寄題外門亭園 宋祁 
外家真大隠，亭圃枕城闉。談樹能留客，飛鷗不畏人。白雲仙嶺曙，脩竹禊堂春。溪遠尋難盡，林幽趣旋新。愛山仍作屐，裁縠便爲巾。僧赴禺中飯，樵歸落照鄰。宅成翻忝相，里舊況依仁。千騎過從數，連章刻翠珉。
喜刁從事見過 宋祁 
窮閻久藏疾，有客獨迴輪。密契瞻松茂，羈懷慰蓼辛。猶龍八才子，嗅雉一畸人。藜藋仍開逕，樵蘇頼庶貧。吾僚青眼舊，今世白頭新。尚倚王陽仕，終彈屋幘塵。
楊都官知隨陽君自蜀守爲計倅既而出郡 宋祁 
棧道迴忠馭，牢盆幹計貲。文書三署草，兄弟五常眉。遽爾分符竹，欣然捧詔芝。疾驅關外傳，奉引漢東旗。夕月同離恨，春膏徧我私。他年五君詠，應記阮咸麾。
和龐丞相 宋祁 
顧我支離甚，惟公念不才。朱顔爲列郡，白髮入中臺。閣道通天祿，宮門拂斗魁。論班元後鄭，作賦或延枚。病肘垂楊老，危心一櫓摧。根愁江北變，葉喜洛陽來。自昔邊州重，當年蜀馭催。燒烽看朔漠，捫井歷崔嵬。粗可繙前史，何能調禁財。流光成浩蕩，孤宦易嫌猜。曲外悲絃剩，機頭謗錦開。無功慚遠志，有吏笑然灰。左轄真虛忝，仙曹復濫陪。門鶋愁眩轉，軒鶴老毰毸。傾否知攸往，成章恧所裁。賈生空問卜，楚客但勞媒。特召依明主，生還揖上台。緹油觀冊府，巾履記翹材。長跪懷人句，徐傳道舊杯。今茲宣父冶，終得鑄顔回。
送常熟尉錢訪 宋祁 
雋譽高鄉品，仙姿並國游。新恩紺綸綬，遺社酎金侯。賦閣諸傖筆，塵緇倦客裘。平明催沖鷁，幾信候潮濬。下鼓蓴縈箸，持螯酒溢甌。江南三月草，爲子剩離憂。
寄王崇 宋祁 
築室占層峰，高眠商嶺東。鉢薰諸佛飯，窗占上皇風。餌桂將成父，搴芝固有童。驚猿參唳鶴，伸鳥雜經熊。客有希何點，人多拜德公。春雲不持寄，誰欲問山中。
詠史 宋祁 
古有容容福，人譏齪齪員。生能巧非奏，死戒直如弦。欲重高門地，非論媚竈天。詩書大儒冢，絲竹後堂旃。東閣翻芻馬，西園竊富錢。道謀誰執咎，戶選不因賢。朱鼓成妖日，羌鶡入賀年。須防反室詔，終取闔門憐。異日讒成錦，先時默似蟬。空貽後人嘆，流涕掩青編。
贈通教大士善升 宋祁 
此心通妙法，他劫侍尊顔。水月何嘗動，煙雲相與閒。香浮經葉暗，霜點頷髭班。施寶上人往，銜花谷鳥還。梵潮鳴夜浦，天柱落秋山。句偈聊持贈，非緣文字間。
奉和長兄歲晏抒懷 宋祁 
天暮雪雲繁，相將客兔園。老從星髮見，歲伴日車翻。別葉晴猶舞，征鴻暝更軒。事君纔寸祿，知我是空言。競進家爭璧，同聲伯有塤。重吟探懷句，更代一狐溫。
寄天休學士 宋祁 
春暝蓬山直，知君思緒多。玉蟾吟瀉滴，朱幕卧生波。談麈飄無幾，書刀削久訛。魚沈江上夢，雞唱汝南歌。落蔕燈煤暗，雙盤露蘂和。烟浮溫室樹，雲澹客星河。牟首傳清𢧕，章溝疊迥鼉。子雲惟寂寞，尚自奈嘲何。
夏日舊疢間發 宋祁 
老至非無素，憂來詎一源。河魚真得疾，牀蟻誤成喧。㕮咀供晨匕，蹣跚逼夕軒。何宜忝蓬觀，祗合令文園。霜挫顛毛禿，雲添眼膜昏。問天寧有禱，依佛即忘言。燕麥摇風砌，蚌苔壓雨垣。冒榮難自效，三宿戀君恩。
蘭皋亭 宋祁 
信美蘭臯地，疏椽構迥軒。山林閒處樂，溪瀨靜中喧。春桂開前塢，秋菘接後園。舟來無盡曲，客到不空罇。夕月生帷鑒，晴雲抱棟痕。主人貪紬績，未暇答驚猿。
送胡學士赴益州漕 宋祁 
帝念西南重，頻年輟俊翹。還臨二星野，催駕一封軺。地出褒中險，梯連劍外遥。蹲鴟蔽川沃，流馬餉軍饒。檄去方移蜀，書成遂薦譙。客橙薰露夕，官錦濯霞朝。卓市醪華美，渝僮舞勢趫。省蘭聊罷幄，亭柳重攀條。煩使資游刃，歸懷極本朝。前知宣布曲，即日徧歡謠。
羸疾益間呈聶長孺學士 宋祁 
病緒蹇騷騷，彌旬曠坐曹。緣憂初得損，非巧亦成勞。計月銷雙臂，驚年變二毛。隙塵間日滿，鐺藥晬時熬。顧此逢熙盛，紛吾異俊髦。濫趨華雉省，清舐翠螭毫。數米仍能飽，搶榆不顧高。聊尋秘方枕，更繕養生刀。夕穗含風月，秋禽企露臯。比來差勝晤，有意伴持螯。
予昔游雲臺觀謁希夷先生陳摶祠堂緬想其人今追作此詩 宋祁 
仙館三峰下，年華百歲中。夢休孤蝶往，蛻在一蟬空。蕊笈微言秘，霄晨浩氣通。丹遺舐後鼎，林遣御餘風。市霧沈荒白，餐霞委暗紅。峨眉有歸約，飛步與誰同。
還鄉 宋祁 
自昔去先閈，乃今還故廬。隴桑濡露外，巖桂遣風餘。稍識烏衣巷，相過栗里輿。感存橫涕數，道舊愬杯徐。水涸溪容耗，林殘野氣疏。鳥喧晴處陌，烟宿暝時墟。彭澤期歸去，臨邛喜第如。擊鮮無久慁，趨局畏官書。
憶浣花泛舟 宋祁 
早夏清和在，晴江沿泝時。岸風摇鼓吹，波日亂旌旗。醉帟牽緗蔓，游鬟撲絳蕤。樹來驚浦近，山失悟舟移。雅俗西南盛，歸軺東北馳。此歡那復得，拋恨寄天淮。
大像閣 宋祁 
追碧被層顛，靈姿映大千。天光白毫際，山色鈿螺邊。海客供鬘貝，江神捧坐蓮。銜花馴鹿往，投鉢毒龍眠。影壓中流浪，香飄萬里船。慈威濟終古，何止一長川。
覽蜀宮故城作 宋祁 
國破江山老，人亡岸谷摧。鴛飛今日瓦，鹿聚向時臺。故苑猶霏雪，荒池但劫灰。赬遺糊處壤，闔記數殘枚。恨月窺林下，悲風覓隴來。依城狐獨速，失厦燕裴回。廢社纔存柳，陰垣自上苔。有情惟杜宇，長爲故王哀。
早夏出城書所見成篇 宋祁 
肅駕來墟落，悠然矚霽氛。飛花缺林影，驚鷺破洲羣。牧徑尋還失，蕘歌斷更聞。平蕪與天遠，孤日带霞曛。梁雉今誰嗅，城狐古不熏。楚人矜節物，腰艾鬭蘭芬。
詠石 宋祁 
勝具論終古，尋幽屬政成。待時藏磊落，得地鬭崢嶸。錦駁苔文露，虹浮玉氣明。夢池分到影，窗岫讓吟情。乍恐翻湘燕，真疑刻漢鯨。滴秋湖溜入，觸曉寺雲生。紫漢仙機遠，西陵客棹輕。映花雕檻接，礙竹翠鞭橫。扣鼓非臨岸，傳書異穀城。願將侯鵲瑞，旦暮奉承平。
春雪 宋祁 
遲旭收天宇，層陰糅雪英。傍階聊積玉，妝樹旋消瓊。越驛兼梅墜，章臺代絮縈。風回飛自急，池暖白猶輕。曉溜承隅滴，寒澌逼沼生。持杯一相勞，膏脈趁春耕。
書局梅聖俞劉仲更二學士訃問繼至潸然有感 宋祁 
二子繼淪閼，惜哉難具論。麈毛如昨語，墨藁未乾痕。翣霧迷歸柩，{流氵=忄}風慘葬原。風流盡逝水，日月促陳根。從古死皆有，由來命罕言。病夫長慟罷，翻幸巋然存。
思歸 宋祁 
心悸真摧櫓，年衰逼異糧。西征何日賦，東走向來狂。遂隔承明謁，虛稱建禮郎。去都魂黯黯，思幄淚浪浪。見䓞慚紆綬，逢荷誤索囊。醒無次公酒，老畏侍中香。前席初延問，煩言已中傷。翕眉爭恃笑，繞指詎容鋼。事隠或投杼，根危因拔楊。陰收主父草，幾落黨人章。霧露淮天惡，亭臯楚塞長。平時猶有感，爾日固迴腸。溪漲淹蒲牒，洲風挫葯房。芿區晴外遠，山疊暝前蒼。毒虺寒猶蠚，饑豺晝不藏。若爲貪坐閣，自此戒垂堂。淪骨深恩在，雕蟲緒業荒。身孤惟夕夢，時到黼帷傍。
硤石寺 宋祁 
衮衮上層巔，飛空寶構聯。山林楚遺塞，樓閣佛諸天。午剎中峰影，晨香衆壑烟。奫淪一水注，開闢二崖穿。旭日生巖罅，歸雲宿橑邊。吾游常草草，暫對社師蓮。
哭中山公三十韵 宋祁 
天欲鳴文鐸，公先露上珍。談鋒貫千載，文緯補三辰。海浪扶鵬徙，雝朝簉鷺振。盪邪初奏雅，闢路近還淳。汗竹刊譌徧，仙蔾遞宿勤。漢家方授記，趙世本多神。稍上窔遼禪，親逢堀吻巡。每篇稱陸賈，四頌識崔駰。接晝來詞禁，軒霞切睿宸。金聲兼振玉，絲緒遂成綸。預讀蘭圖字，時參豹尾塵。批成五色詔，乞守兩朱輪。虎幄思賢數，鼇山召節新。請聞裨帝采，有意靖宮鄰。畀虎潜興譖，猶龍詎肯馴。符魚貪六六，國猘避狺狺。東震重光啟，南箕哆焰淪。觸邪觀豸久，斂手避驄頻。勇退寧無謂，斜飛故有因。終承紫芝召，還返碧桃春。丁直何嘗屈，蘭幽止自紉。歌成接輿鳳，書止太初麟。竟遂東平樂，非憂宣子貧。蒙莊祥止止，尼父誨循循。久負騎星望，非圖徹瑟晨。夜歌忽稀薤，仙壽頓摧椿。奠乏芻如玉，碑須臼受辛。成蹊三榜士，墜淚四州民。自此亡遺直，誰將贖百身。他年虎賁飲，無復老成人。
三泉縣龍洞洞門深數十步呀然復明皆自然而成 宋祁 
虬洞閟靈峰，緣虛一線通。雲披雙壁敞，樹補半巖空。穊竹森烟纛，飛泉曳玉虹。重蘿不肯晝，陰壑自然風。嶺斷天斜碧，崖傾日倒紅。浮邱邈難遇，留恨翠微中。
次韵和李長學士正月二十八日出郊見寄之作 宋祁 
雅俗傳祠日，年華重宴辰。初陽澹江霧，小雨破街塵。客蓋浮輕吹，齋刀儼後陳。林芳催兔目，原色換龍鱗。壤路歌聲雜，褠倡舞疊新。持杯徧酬客，惟欠眼中人。
紀贈致政燕侍郎 宋祁 
中朝鵠髮俊，得謝寵安車。碧落超新秩，承明別舊廬。叔時今老矣，司寇此歸歟。畫有封厨秘，詩多乙牘餘。雲情元自遠，舟意本常虛。酌酒朋三壽，揮金輩二疏。深恩仍給俸，令子復將輿。幾日西清對，留光惇史書。
答程職方冬至前一日江上觀魚 宋祁 
歲晏修漁事，邀賓俯碧流。鳴榔截橫浦，叢糝聚寒洲。舴艋爭離合，鸕鷀巧泛浮。魴來比河上，鯿出似槎頭。雪膾供庖俎，梅齏促宴甌。言詩知有意，不爲百金求。
抒懷呈同舍 宋祁 
本自草茆賤，非貪箕斗名。客心摧似櫓，官謗沸如羹。晝役迴腸數，秋扶病體輕。長年書轉忘，多露涕先橫。已分嘲揚吃，頻遭詈楚傖。矜毗兩蝸角，榮辱一棋枰。越蟹丹螯美，吳蓴紫線縈。他年五斗米，猶足代寒耕。
自詠 宋祁 
客舍張羅靜，流年激箭過。愁餘驚斛滿，淚盡覺珠多。鶗鴂悲秋極，芎藭奈疾何。振纓清濁水，持酒短長歌。潘岳傷憀慄，蘇生困揣摩。經綸誰一問，薖軸老中阿。
蜀地海棠繁媚有思加膩幹豐條苒弱可愛北方所未見諸公作詩流播西人余素好玩不能自默然所道皆在前人陳迹中如國風申章亦無愧云 宋祁 
蜀道天餘煦，珍葩地所宜。濃芳不隠葉，併艷欲然枝。襞綵分羣萼，均霞點萬蕤。迴文錦成後，夾煎燎烘時。蜂蕊迎銜密，鶑梢向坐危。淺深雙絕態，啼笑兩妍姿。絳節排煙竦，丹釭落带垂。童容鄣畏薄，便面到憂遲。媚日能徐照，暄風肯遽吹。惜觀當晼晚，留恨付離披。麗極都無比，繁多僅自持。損香饒麝柏，照影欠瑶池。畫要精侔色，歌須巧騁辭。舉尊頻語客，細摘玩芳期。
送趙御史仲禮之任南臺并柬兼善達公經歷元載王公用道孔公二御史 宋祁 
天子龍沙拜法官，議郎親戴辟邪冠。曉辭漠北冰霜重，秋到江南草樹寒。諫疏頻煩明主聽，題詩長共故人看。應憐閭里誅求急，尚布朝廷禮意寬。幕下風清鳴一鶚，臺端雪霽見雙鸞。寥寥渡海三冬翮，翽翽凌空五色翰。晉代新亭蒼蘚合，梁朝舊地土花殘。石城慷慨悲袁粲，別墅風流憶謝安。千里憑高麾綉斧，幾回攬轡並銀鞍。諍臣事業須公等，努力明時匪素餐。
去年十月赴淮陽今實周一歲歲中三遷遂直內禁作詩記其出處 宋祁 
去年詔赴淮陽郡，手合魚符擁使輈。今歲恩叨玉堂署，頭簪鳳筆從宸游。孤蓬逐吹無時定，倦鳥逢林只自休。暗隙遂容私照日，奔湍信有不沈舟。身歸詎敢夸三組，目眩何能讀九丘。白髮紛垂文思軋，此生榮遇若爲酬。
南郊祠所上章攝事二首  其一 宋祁 
七里城南路，齋祠宿下房。遠烟晨燎地，斜日夕牲場。
南郊祠所上章攝事二首  其二 宋祁 
上辛茲攝事，瑞祝本通天。自此春秋筆，還書大有年。
和人禁中作 宋祁 
鈞曲來深殿，宮花出御溝。雲天正如畫，壁月在西樓。
太祖永昌陵 宋祁 
石馬開陵道，陰虬結廟阿。飛雲似不去，疑誤大風歌。
太宗永熙陵  其一 宋祁 
白虎晨湍迥，青龍夕霧和。漢陵人易識，流水記岥岮。
太宗永熙陵  其二 宋祁 
故老今多喪，嚴祠日愈新。青青陵上杏，神護五株春。
真宗永定陵  其一 宋祁 
金石凝虛筍，旌旗落暗塵。唐堯遂不見，空有進羹人。
真宗永定陵  其二 宋祁 
洛水縈祠外，嵩雲泊棟端。橋山何必問，只是葬衣冠。
咏水紅 宋祁 
夏砌綠莖秀，秋簷紅穗繁。終然體不媚，無乃對虞翻。
和延州經略龐龍圖八詠 迎薰亭 宋祁 
飛宇棘南傃，以待風之薰。因君奉揚力，并慰塞下人。
和延州經略龐龍圖八詠 供兵磑 宋祁 
磑湍方電激，麯屑已雲霏。誠哉智者樂，力少功不貲。
和延州經略龐龍圖八詠 延利渠 宋祁 
遵蒙本山下，渠激流且迅。無嫌萬折勞，思迴九里潤。
和延州經略龐龍圖八詠 柳湖 宋祁 
波平柳苒苒，湖與柳共色。攀條弄潺湲，坐送春暉昃。
和延州經略龐龍圖八詠 飛蓋園 宋祁 
千騎亟遊賞，賓蓋紛相隨。不知是日歡，何如清夜時。
和延州經略龐龍圖八詠 翠漪亭 宋祁 
憑欄玩文漪，日與賞心遇。汀篠陵砌繁，沙禽冒波翥。
和延州經略龐龍圖八詠 禊堂 宋祁 
悠悠水周堂，堂上列禊賓。賓勸使君酬，無爲負良辰。
和延州三詠 濟勝橋 宋祁 
溪光倒彴影，彴影跨溪垠。非論權取意，聊訂濟涉仁。
和延州三詠 八覽亭 宋祁 
亭軒入空碧，極眺煩慮開。漢樹有葱蒨，隴雲多徘徊。
和延州三詠 清潤堂 宋祁 
水容靜若鑑，天影倒虛明。勿使川風動，波生便不平。
潄玉齋前雜卉皆龍圖王至之所植各賦一章凡得八物或賞或否亦應乎至之意歟遂寫寄至之 牡丹 宋祁 
壓枝高下錦，攢蕊淺深霞。疊綵晞陽媚，鮮葩照露斜。
潄玉齋前雜卉皆龍圖王至之所植各賦一章凡得八物或賞或否亦應乎至之意歟遂寫寄至之 澹紅石榴 宋祁 
移植自西南，色淺無媚質。不競灼灼花，而效離離實。
潄玉齋前雜卉皆龍圖王至之所植各賦一章凡得八物或賞或否亦應乎至之意歟遂寫寄至之 蜀葵 宋祁 
紅白相嗣繁，色純香亦淺。相對庭戶間，俗尚焉能免。
潄玉齋前雜卉皆龍圖王至之所植各賦一章凡得八物或賞或否亦應乎至之意歟遂寫寄至之 萱草 宋祁 
修莖無附葉，繁萼攢庭首。每欲問詩人，定得忘憂否。
潄玉齋前雜卉皆龍圖王至之所植各賦一章凡得八物或賞或否亦應乎至之意歟遂寫寄至之 芍藥 宋祁 
有名見鄭風，今賞異疇日。采花當采根，可能治民疾。
潄玉齋前雜卉皆龍圖王至之所植各賦一章凡得八物或賞或否亦應乎至之意歟遂寫寄至之 竹 宋祁 
脩脩稍出類，辭卑不肯叢。有節天容直，無心道與空。
潄玉齋前雜卉皆龍圖王至之所植各賦一章凡得八物或賞或否亦應乎至之意歟遂寫寄至之 菊 宋祁 
纖莖寒始密，秀葉晚逾滋。芳意君須識，羣葩摇落時。
潄玉齋前雜卉皆龍圖王至之所植各賦一章凡得八物或賞或否亦應乎至之意歟遂寫寄至之 芭蕉 宋祁 
不枝惟葉茂，無幹信中空。所以免摧折，爲依君子風。
春望雜詠 歸雁 宋祁 
刷羽梁王池，春至欲言歸。牽我東南恨，隨君西北飛。
春望雜詠 遠樹 宋祁 
如帷復如薺，歷歷映滄洲。故障千里目，剩作一重愁。
次韵罷相遊故園 宋祁 
戟棨嚴門第，鐶金倦带圍。如公三事老，從古幾人歸。
脩竹 宋祁 
北戶靜無塵，蕭蕭玩翠筠。此時刀筆手，慚愧殺青人。
濠上 宋祁 
莊生坐濠上，下玩戲魚躍。魚固不知人，人奚謂魚樂。
聞蛙二首  其一 宋祁 
蛙聲直可厭，聒耳橫相干。怒氣何關勇，私鳴不爲官。
聞蛙二首  其二 宋祁 
膨脝枵怒腹，日夕沸溪干。羣響何容罷，時無牡鞠官。
古來吟 宋祁 
古來韋與杜，閥閱冠當年。今日城南問，惟餘尺五天。
竹 宋祁 
新筍漸盈尺，新梢已鋪瓦。燕雀忽相驚，深沈似隆夏。
九日 宋祁 
長愛鴨陂頭，平波澹不流。相君時獨汎，準擬五湖舟。
古意  其一 宋祁 
肆威矜逐逐，索黨恣狺狺。盜跖真知道，餘財欲汙人。
古意  其二 宋祁 
青松獨受命，停雪待陽春。一遇樵人斧，同成樸樕薪。
古意  其三 宋祁 
虎嘯雲巖下，風生林嶺隅。須防威可假，慎勿逐城狐。
古意  其四 宋祁 
持鷸蚌謀壯，貪蟬鵲意深。漁人一拱手，彈者笑依林。
西齋新植萱草甚多作問答絕句二首 問 宋祁 
膩蘤金英撲，纖莛玉段抽。萱如解榮悴，爭合自忘憂。
西齋新植萱草甚多作問答絕句二首 答 宋祁 
我有忘憂號，君爲憂世人。欲憂憂底事，胡不暫怡神。
僧房白蓮 宋祁 
水風披玉蘤，溪露泫瑶津。花意如師意，宗雷社裏人。
重懷和靖林逋 宋祁 
高士非求死，天教隕少微。雲疑隠居在，猶傍嶺頭歸。
秋夕不寤 宋祁 
倦枕回尤數，東方不肯明。只將無睡耳，終夜著蛩聲。
閏九月晦日登舟二首  其一 宋祁 
淮平舟未進，遠緒悵依依。勿謂王孫怨，先如春草歸。
閏九月晦日登舟二首  其二 宋祁 
二山皆在眼，未忍去淮津。三宿寧無戀，况非桑下人。
次韵和奉寧太尉相公見寄二首  其一 宋祁 
賚弼昔營野，代工天眷深。此時蕭散樂，却似住巖陰。
次韵和奉寧太尉相公見寄二首  其二 宋祁 
儒藴披幽笈，仙圖啟祕關。嵩雲爲雨罷，來伴相君閒。
挑燈杖 宋祁 
處膏非自潤，在寸敢矜長。試用蔀家暗，迴爲鄰壁光。
書齋前柏八株森植翠茂 宋祁 
總總長柯上，離離翠實疏。休誇冒霜雪，僅得守門閭。
一百五日作  其一 宋祁 
雨罷飛花徧，緘愁對晚杯。客心將煬竈，同是一寒灰。
一百五日作  其二 宋祁 
客舍已蕭寂，况逢龍忌辰。何煩申火禁，自有不黔人。
行客 宋祁 
游子何方客，征裾滿素塵。疲驂不進道，還犬復迎人。
小渚 宋祁 
輕烟變渚色，寒浪嚙隄痕。鳥去枝猶動，沙頹水暫渾。
十二月十八日會飲園夫獻桃花二首  其一 宋祁 
今歲臘未破，明年春尚賒。天教催朔氣，先作塞南花。
十二月十八日會飲園夫獻桃花二首  其二 宋祁 
晚秀尚可惜，早開真謂奇。君看早開處，定是向南枝。
叢菊 宋祁 
烟開容蘤密，霜重放叢斜。插著星星畔，潜郎稱晚花。
反舌 宋祁 
默默過桃園，穿條疊葉翻。夫君猶舌在，時晏便無言。
除夕 宋祁 
歷尾無餘日，更籌促曙躔。持愁賸殘歲，將老入新年。
野渡 宋祁 
行路到溪窮，寒流自浼浼。客立平沙上，篙人艤船待。
木芙蓉盛開四解  其一 宋祁 
木末芙蓉語，當時不謂真。今來木末見，愁殺擬騷人。
木芙蓉盛開四解  其二 宋祁 
麴塵輕抱蕊，宮纈巧妝叢。青女由來妬，憑君淺作紅。
木芙蓉盛開四解  其三 宋祁 
浩露津緗蘤，大風獵絳英。繁霜不可拒，慎勿愛空名。
木芙蓉盛開四解  其四 宋祁 
千繞青叢外，携觴只自留。晚花兼素髮，同是一悲秋。
木芙蓉  其一 宋祁 
芙蓉本作樹，花葉兩相宜。慎勿迷蓮子，分明立券辭。
木芙蓉  其二 宋祁 
一作淮南守，再逢霜艷新。花前今日酒，却是去年人。
夜分 宋祁 
此夕炎氛罷，浩然天意秋。桂華兼月上，槎影带星流。
觀書 宋祁 
隠几窮千古，披經究萬殊。扶疏曾答客，涉獵恥成儒。
讀史  其一 宋祁 
順諛要領絕，書罷付函封。隸子方求益，君非賣菜傭。
讀史  其二 宋祁 
漢囊一需頭，並薦五處士。由來角立名，獨歸徐孺子。
即事 宋祁 
我來春已晏，道樾半清陰。崖暗石蹲虎，林明花散金。
湖上二首  其一 宋祁 
秋水自然碧，秋花何意紅。乾坤摇落恨，只是爲西風。
湖上二首  其二 宋祁 
樓迥銜空霧，郊長占暝霏。戲魚晴自擲，寒鴨夜還飛。
客舟 宋祁 
上溪不弛帳，下溪不打槳。上下各有趣，相遇風波上。
柳 宋祁 
濯濯縈春晚，依依带暝饒。楚宮皆餓死，無計學纖腰。
詠荼䕷 宋祁 
來自蠶叢國，香傳弱水神。析酲疑破鼻，併艷欲留春。
詠棠棣 宋祁 
潘賦幽芳在，周詩榮鄂傳。佛輪千幅細，公带萬釘圓。
紫宸賜宴 宋祁 
戴斗通歡瑞節來，新年共上萬年杯。宮花雜珥天心悅，併覺春從殿裏回。
扈從至奉先寺回 宋祁 
寶剎虹幡蔽曙霞，中天凝蹕轉雲車。不妨歸路王城遠，滿袖飛花雜雨花。
和御製皇太后恭謝太廟 宋祁 
柔極深慈冠古先，謝成宗祏奉齋牷。欲知太姒嗣音盛，親見周王作雅年。
宣室 宋祁 
宣室崔嵬冠未央，殿帷深掩上書囊。賈生始得虛前席，董偃尋聞獻壽觴。
聞新榜恩除異等輒成自詠 宋祁 
蘭署曾叨異等名，當年不與賦天庭。塵容此際支離極，慚見唐家千佛經。
詔復制科有謂予應詔者 宋祁 
漢幄思賢尺詔飛，不材充賦諒非宜。就令能奏三千牘，未免長安欲死饑。
試秩秘書 宋祁 
綠底封書矞露光，試名仙局靄芸香。固慚衛國乘軒寵，猶勝唐家脫腕郎。
行香 宋祁 
朱華通奏見晨暉，內寺傳薰得早歸。私舍不應勞薄澣，天花仍在凈名衣。
余將北征先送同解 宋祁 
動地箕風白草乾，旗亭歌闋據征鞍。三冬大雪梁臺路，不敢逢君唱苦寒。
和晏太尉西園晚春  其一 宋祁 
北平心計盡紅牙，五日雕鞍暮到家。林下覓春春已晚，綠楊枝暗不通鴉。
和晏太尉西園晚春  其二 宋祁 
風蘤幡幡續去條，一朝歡盡負霞朝。人間賦筆如公少，借問離愁著底澆。
和晏太尉西園晚春  其三 宋祁 
渦曲攀花泥酒巵，西園春去一凝思。謝公今繫蒼生望，無復東山携妓時。
和承旨學士喜資政侍郎休退五絕  其一 宋祁 
南闕騰章歸老初，安輪四馬照中都。不知誰在東門外，解道賢哉此丈夫。
和承旨學士喜資政侍郎休退五絕  其二 宋祁 
聲名自昔拘如鎖，富貴由來薄似雲。今日冥鴻到天外，世間矰繳漫紛紛。
和承旨學士喜資政侍郎休退五絕  其三 宋祁 
倦聽當關報曙光，深藏象笏解荷囊。身閒不傍功名路，方外方知日月長。
和承旨學士喜資政侍郎休退五絕  其四 宋祁 
高挂塵冠靜拂衣，安貧知退似君稀。門前便是東山路，誰肯功成名遂歸。
和承旨學士喜資政侍郎休退五絕  其五 宋祁 
翰墨班中推舊老，功名罷後得高眠。欽風最有鼇山長，技癢思歸不待年。
和晏太尉三月初五日 宋祁 
東南郊日上團紅，浩蕩天區望始窮。獨愛暖雲如擘絮，紛紛無事映晴空。
和晏太尉三月十三日錫慶院二首  其一 宋祁 
紺宇傳香鷺序回，南趨別館宴庭開。正因恩厚心先醉，不待君王常滿杯。
和晏太尉三月十三日錫慶院二首  其二 宋祁 
酒中優場下調喧，連天震鼓舞行翻。看終白雪青山技，不覺斜光上縹垣。
和三司晏尚書秋詠  其一 宋祁 
霜繁天白雁行單，灌莽梢梢矗早寒。正是河山摇落處，莫輕離思欲憑欄。
和三司晏尚書秋詠  其二 宋祁 
溪滣水凈蓮莖倒，林杪風乾栗罅開。迥眺獨吟俄夕景，畢逋鴉尾過牆來。
和三司尚書宣德門侍觀燈 宋祁 
觚稜南抱綵山連，樓下沈香百炬然。此夜有人之帝所，默裁餘韵記鈞天。
都街見緣橦伎感而成詠二闋  其一 宋祁 
迥望場中百尺竿，趫材飛捷過跳丸。垂堂亦有千金子，不敢中衢徙倚看。
都街見緣橦伎感而成詠二闋  其二 宋祁 
孑孑危橦突倒投，負材驕壓漢場優。如何日到危身地，只丐旁人一笑休。
答客  其一 宋祁 
十年通籍向蒼龍，孤直何緣免諱窮。欲識深心似魚鳥，不將山海換池籠。
答客  其二 宋祁 
承明年老厭文書，尺奏朝通暮剖符。數領近藩君莫笑，猶勝長被鬼揶揄。
直舍飲餞楊子奇 宋祁 
杯霞三釂客顔酏，明日離魂伴玉珂。我爲有人輕狗曲，同居不敢唱驪歌。
與獻臣希深伯中源叔景純會飲城東小園  其一 宋祁 
共到東園把酒巵，邀歡只畏酒行遲。尚書有對何能顧，況是尚書無對期。
與獻臣希深伯中源叔景純會飲城東小園  其二 宋祁 
林間曉日靜暉暉，判共山公倒接䍦。不信佳人唱花落，試尋欄畔有空枝。
和參政丁侍郎洛下新植小園寄留臺張郎中二首  其一 宋祁 
名園新景極幽尋，廊廟功名江海心。廣作巖扉容駟馬，他年此路待飛金。
和參政丁侍郎洛下新植小園寄留臺張郎中二首  其二 宋祁 
水竹郊園占洛畿，私書素友約忘機。公今已爲蒼生出，雖有雲山那得歸。
答燕侍郎謝與端明李學士見過之什 宋祁 
方外仙鄉岸幅巾，三竿紅日照霜晨。當關不用驚騶唱，共是揚家載酒人。
小雨 宋祁 
雨脚銜山夕照和，簟間凉氣晚來多。濛濛未擬昏城樹，颯颯先能鬧沼荷。
次韵宮師相公南游還舊山及闕下二首  其一 宋祁 
丙御蕭蕭上翠微，故林泉石共光輝。曉猿夜鶴知無怨，得見山中宰相歸。
次韵宮師相公南游還舊山及闕下二首  其二 宋祁 
武當宴席揮金罷，鄭圃聯章驛霧成。莫獨名山藏祕本，別須留副在華京。
湖上 宋祁 
雪後雲歸露晚暾，凍舟猶自滯溪門。潜魚不上湖光靜，漠漠寒沙印雁痕。
湖上見擔稻者 宋祁 
壓塍霜稻報豐年，鐮響枷鳴野日天。輔郡不知爲水耨，楚農新教命家田。
立春 宋祁 
春曉靈旂畫尾斜，漢官青幘待晨霞。宮中綵樹紛無算，不待東風已作花。
憶與唐公游西湖  其一 宋祁  西湖
紅鮮高下照橫溪，勃窣含情欲上隄。手攬緗莖那忍折，戲魚長在葉東西。
憶與唐公游西湖  其二 宋祁  西湖
荷花深處放舟行，棹觸荷珠碎又成。莫道使君迷醉曲，分明認得採蓮聲。
西湖席上呈張學士 宋祁  西湖
野菊斑斑岸蓼紅，使旗同駐賞秋風。斜陽更助憑欄勝，高下樓臺波影中。
湖上  其一 宋祁 
蕭蕭露白蒹葭老，索索風乾楊柳疏。坐見漁舟歸浦盡，小篷明滅上燈初。
湖上  其二 宋祁 
湖上烟光九月天，于今墟落古西偏。風波罷後汀洲靜，兩兩鳬鷖曝翅眠。
湖上  其三 宋祁 
嵩騩凌秋爽氣來，川原高下一屏開。溪雲盡日無還意，正自天邊作雨回。
和晏尚書出城口占四首  其一 宋祁 
沆莽團紅上曉原，露英風葉隔塵喧。天邊一寄冥鴻意，越乙荆鳬判自翻。
和晏尚書出城口占四首  其二 宋祁 
榔栗婆娑晝影圓，披襟凝眺此翛然。鸝留便作林間伴，正是麰黄椹紫天。
和晏尚書出城口占四首  其三 宋祁 
千里梁陳一眺分，古愁今恨枉相聞。早須跋馬收清思，莫看沈西日暮雲。
和晏尚書出城口占四首  其四 宋祁 
終年羈束厭華紳，暫到林墟似出塵。盡是機心可忘處，爭教魚鳥不留人。
題提舉公會亭 宋祁 
一翬軒翼四簷通，草樹依然接舊宮。苑外自飄新歲雪，臺邊誰識故王風。
郡將夜醮分貺齋酎 宋祁 
殊庭夜醮肅真儀，奏罷雲章月已低。自笑談賓真俗骨，不齋猶得醉如泥。
郡將病免檄委郡事 宋祁 
郡將移書卧閣頻，假提千騎出班春。校中寧免時髦誚，欲作宣明面向人。
州將和丁內翰寄題延州龍圖新開柳湖五闋  其一 宋祁 
湖中新水照春輝，綠徧垂楊千萬枝。此地得非名細柳，暖烟偏照亞夫旗。
州將和丁內翰寄題延州龍圖新開柳湖五闋  其二 宋祁 
閒駐春旟玩碧潯，波光杳杳樹陰陰。便將塞下風沙意，回作江南烟水心。
州將和丁內翰寄題延州龍圖新開柳湖五闋  其三 宋祁 
浚湖栽柳重城下，弄水攀條三歲中。誰見使君欹帽處，鴨頭波上雪花風。
州將和丁內翰寄題延州龍圖新開柳湖五闋  其四 宋祁 
弱柳毿毿湖上天，天青湖碧此留連。東方千騎浮雲駿，折得春枝便作鞭。
州將和丁內翰寄題延州龍圖新開柳湖五闋  其五 宋祁 
昔人楊柳詠依依，曾與征夫說戍期。看盡春條君莫歎，湖邊雨雪是歸時。
三年 宋祁 
三年宦牒託東侯，旌蕩危心斛貯愁。一命鴻毛徒許國，單身螢火若驚秋。
鄰郡移書覆獄 宋祁 
堀堁征塵敝客裾，曉盤貪飯魯人蔬。多年養病先黄老，豈辨司空城旦書。
漢南使君數以公醪見問 宋祁 
江上春陰柳萬條，離人無處不無憀。阮生塊壘胸中極，故待兵厨著酒澆。
重陽前二日喜雨答泗州郭從事  其一 宋祁 
晚秋嘉樹潤焦原，楚老相歡萬井喧。須信甘膏皆帝力，使君虛憑黑熊軒。
重陽前二日喜雨答泗州郭從事  其二 宋祁 
雨洗淮天旱始摧，正堪憑遠上高臺。萸津菊潤齋醅熟，共助重陽辟惡杯。
相國寺祈雨馬上口占 宋祁 
青鴛剎下天香集，丞相車前佛月低。知有風人無限思，火城催向五門西。
黄羅𧟌 宋祁 
袁褚聲華約略同，到頭忠佞兩成功。先皇謾賜黄羅𧟌，不識明眸有貫虹。
李樹 宋祁 
曾見繁英出縹牆，更將朱實奉華堂。蹊桃得地偏相映，莫損清陰欲代僵。
二月一日次利州見桃李盛開 宋祁 
蜀天寒破讓芳晨，雪蘤霞跗次第新。解把清香與行路，教人長憶故園春。
祗答晏尚書懷寄之什 宋祁 
赤白邊書費坐籌，尚餘清暇寄冥搜。知公擿句多情意，虛憶盧諶唱和流。
寄君貺王學士 宋祁 
雞檄防邊未得休，久停歡酌爲前籌。良辰牀賞何憂晚，他日三公尚黑頭。
齊雲亭  其一 宋祁 
憑高徙倚不成下，把酒直送斜陽曛。遮回西北望鄉眼，遭箇亭亭車蓋雲。
齊雲亭  其二 宋祁 
歸雲片片鳥行沒，晚日寸寸城陰生。林下本無蘇合彈，棲烏何事向人驚。
中屏燕侍郎烟嵐曉景 宋祁 
澹峰危木掃天春，青到屏端憶故人。一丈輕綃千里思，爲君今日拂流塵。
桃  其一 宋祁 
春香摇曳夏陰繁，蹊曲愔愔靜可攀。不是仙園三食罷，何緣靈核到人間。
桃  其二 宋祁 
絳蕊迎春五出齊，開時未識早鶑啼。不應盡占游人賞，留取餘芳付李蹊。
桃  其三 宋祁 
爲就東君得早紅，年年開趁落梅風。凌寒拂曉相看意，爭合尊中放酒空。
荒齋晝坐爲鳴鳶所聒 宋祁 
喜鈔寒鴟六翮輕，蕭條墟落恣飛鳴。屠鄰腐肉知無限，少作揚州餓箭聲。
海棠 宋祁 
萬萼霞乾照曙空，向來心賞已多同。未如此日家園樂，數徧繁枝衮衮紅。
行藥 宋祁 
日烘霞底未成昏，拊物驚年併慘魂。李樹已僵生意苦，秋蟲何忍食桃根。
落花 宋祁 
前溪夜雨錦張紅，墜萼殘英繞暗叢。已與吹開復吹謝，無情畢竟是春風。
蟬 宋祁 
曉腹清呼飽露津，本求仙蛻遠囂塵。貂溫范蜜非吾族，枉共花冠託此身。
答梵才見賀忝承旨之作 宋祁 
玉署重來訪舊游，蟠桃熟徧碧城秋。不知身是真仙未，上到鼇山最上頭。
春日溪上 宋祁 
溪上和風吹薄雲，溪邊花木亦欣欣。州人未散煩携酒，行樂先須讓使君。
春日溪上示南正四首  其一 宋祁 
春雲拂拂柳摇摇，盡日相望似見招。此意只應人未會，自持杯酒上溪橋。
春日溪上示南正四首  其二 宋祁 
少華山頭雪未消，東風先已入花梢。今朝懶到溪邊看，林下流鶑似見嘲。
春日溪上示南正四首  其三 宋祁 
莫言雨後長蓬蒿，恍惚溪邊見小桃。待得數朝開爛漫，更須防避晚風號。
春日溪上示南正四首  其四 宋祁 
繞溪臺榭據丘陵，試對春風日日登。蘋藻鳬魚無舊恨，主人今是柳吳興。
尋春溪上 宋祁 
溪上尋春春已來，小桃初似剪刀裁。今朝判與諸人醉，暫見芳菲眼亦開。
挾彈林下 宋祁 
挾柘行吟涉庾園，鵲林驚繞果林寒。幕中病客殊真俠，虛費游童逐彈丸。
甲申歲首 宋祁 
故歲時光漏中去，新正甲子卷頭開。迎新送故祗如此，且盡燈前藍尾杯。
四日汎舟馬家園 宋祁 
淺蒲垂蔓兩厓深，閒刺烟篙到碧潯。會待乘春留禊帖，茂林脩竹似山陰。
觀鄰人賣餠大售 宋祁 
初日關門照上旌，芬肴無算客庖盈。本源漸大囊錢足，不復還家唱渭城。
曹景宗 宋祁 
快馬如龍度埒塵，射麞放飲藉汀蘋。鼻頭出火風生耳，寧願揚州作貴人。
秋夕不寐 宋祁 
風褭危檣浪拍船，三更殘月下空弦。離鴻過盡啼烏困，猶自愁人不得眠。
八月望夜不見月有感  其一 宋祁 
素波凉暈淡層城，怊悵三年此夜情。獨捲疏帷成默坐，暗蟲相應作秋聲。
八月望夜不見月有感  其二 宋祁 
九旻含爽助清輝，萬里重陰誤賞期。正恨浮雲無意緒，世間偏惱最明時。
北牆董羽水 宋祁 
萬疊雲濤墨海間，天機地軸共回環。悠然便有滄溟意，況在靈鼇首冠山。
馮家溪二首  其一 宋祁 
穿竹尋溪到窮處，一泓寒碧澹無情。誰令巖竇有高下，瀉作潺潺鳴玉聲。
馮家溪二首  其二 宋祁 
疊甓分渠激磑輪，雲噴餘溜下通津。莫辭滿掬雲湍碧，聊灑征夫纓上塵。
哀江南  其一 宋祁 
病魂招得未渾全，暝倚秋屏豈是禪。一夢忽成霜蝶去，草深三逕若爲眠。
哀江南  其二 宋祁 
鬼化斯文念賈生，精神琱琢坐寒更。一書草就兼衣卧，恨煞東方不肯明。
哀江南  其三 宋祁 
龍山戲馬賞秋光，多少新詩入錦囊。磨滅英雄豈勝數，千年依舊一花香。
池蛙 宋祁 
越國車前矜勇甚，子陽井底太驕生。乘時不羨雲溟樂，口作儀同鼓吹聲。
和中丞晏尚書憶譙渦二首  其一 宋祁 
幰幰行艫破練光，提鞭舊岸接回塘。使君幾作臨波醉，猶省當時問葛彊。
和中丞晏尚書憶譙渦二首  其二 宋祁 
春波漫處尋他浦，晚潦清時覓故洲。使舸忽歸心賞罷，後來風浪但驚鷗。
重陽不見菊  其一 宋祁 
戲馬佳辰菊未黄，有人惆悵獨持觴。心知不作匆匆意，故欲凌寒報早霜。
重陽不見菊  其二 宋祁 
蜀地秋高未擬寒，翠苞如粒露華乾。重陽已過君休恨，留取金英晚節看。
柳絮 宋祁 
萬縷金長暖絮縈，雪乾雲困徧春城。衝風力盡飛應怯，試與鴻毛較重輕。
儒林 宋祁 
窮巷空傷老治經，由來命薄是諸生。正須盡力排黄老，刺彘纔能得利兵。
江上阻風 宋祁 
百尺危檣倚曙空，古祠簫鼓隔丹楓。誰將一隻仙人箭，換作樵溪旦暮風。
招希元奕 宋祁 
飽食南榮曝晝曦，小星聯影入枯棋。座賓只待王郎至，爲判南風不競時。
冒雨晚歸馬上口占 宋祁 
滿蓋繁聲結暝凉，獨驅歸馬向閒坊。囂塵暫息非無意，半作衝泥污錦鄣。
雜興  其一 宋祁 
不學詩書君勿嗤，人間情僞古難知。第看陵麥青青句，盡是當年發冢詞。
雜興  其二 宋祁 
商君要術惟彊國，孟子深心肯信書。大抵空言是糟粕，斲輪甘苦定何如。
讀桓伊傳 宋祁 
上前奏笛串奴髯，自倚哀箏詠刺讒。太傅一聞流涕久，使君于此信非凡。
途次清明 宋祁 
漠漠輕花著早桐，客甌餳粥對禺中。遥知闕下頒新火，百炬青烟出漢宮。
三月晦日送春 宋祁 
倏忽韶光第九旬，無花何處覓殘春。長繩萬尺非難具，誰與天邊絆日輪。
朱雲傳 宋祁 
朱游英氣凜生風，瀕死危言悟帝聰。殿檻不修旌直諫，安昌依舊漢三公。
七夕 宋祁 
烏鵲橋頭羽蓋移，秋風長有隔年期。七襄終日難成報，不是星娥織作遲。
庠局觀書偶呈同舍 宋祁 
蠹簡時披落暗塵，晝窗風冷冰蟾津。不須長歎夫差事，恐有鄰房儳和人。
和人禁中作 宋祁 
前殿籠童晝鼓賒，對論兵食近袍紗。此時刻意言頗牧，不爲雲中首級差。
題北郭巨然山水 宋祁 
鈿點峰頭矗太虛，遠帆遥岸水平鋪。不知真到雲波上，得似工毫可愛無。
叢祠樹木尤岑蔚 宋祁 
祠憑怪神樹不伐，樹得岑陰神託威。鄉人奠酒女巫醉，祠樹不知誰是非。
西壁畫松 宋祁 
數株森立寫皴堅，霜骨鱗膚千萬年。秦帝從官徒自苦，取封不及大夫賢。
對菊有感 宋祁 
吹菊佳辰念物華，顔生不飯重咨嗟。故園舊種猶存否，露損風摇著幾花。
淮山 宋祁 
不見當年叢桂枝，空山嶮崒但霞霏。眼看春草萋萋徧，身是王孫未得歸。
答道卿舍人桐竹之嘲 宋祁 
桐竹連雲阿閣西，脩莖濃葉蔽璇題。本來鸞鸑排翔地，正恐羈禽不借栖。
竹 宋祁 
除地牆陰植翠筠，纖莖潤葉與時新。頼逢醉日終無損，正似得全于酒人。
擬西出陽關無故人 宋祁 
雨中柳色醉中迷，上馬彎弓散馬蹄。陽關門外故人遠，獨有殘陽相伴西。
人日 宋祁 
綵勝香羹樂上春，我懷前事悵佳辰。瞿曇尚笑浮生假，況鏤黄金假作人。
早秋二絕  其一 宋祁 
斜規脈脈霞底去，早凉蕭蕭林際歸。年華摇落適誰怨，伯勞燕子東西飛。
早秋二絕  其二 宋祁 
離騷何苦怨鶗鴂，鶗鴂本因摇落鳴。寒蟬驚鶴亦無謂，要是愁人聞自驚。
驚烏 宋祁 
遠夢回時路已迷，三更霜月倚樓西。驚烏有底無窮恨，取向琴中作夜啼。
柏樹  其一 宋祁 
昔託孤根百仞溪，何年移植對芳蹊。雲巖烈麝相思久，悵望清香未滿臍。
柏樹  其二 宋祁 
翠柏童然雜蘤間，簿書餘暇獨來看。不須更共春葩競，留取青青待歲寒。
木芙蓉 宋祁 
寒圃蕭蕭雨氣收，斂房障葉似凝愁。情知邊地霜風惡，不肯將花剩占秋。
晚春 宋祁 
露花裛裛開還徧，風絮飛飛去不休。春解無情春亦老，欲將寥落與誰愁。
房陵舊第 宋祁 
謫去房陵席尚溫，回看北第已消魂。當時賀厦翩翻者，今日張羅不過門。
蘆  其一 宋祁 
裊娜脩莖青玉攢，鳬翁濯罷翠痕乾。湘君直寄江湖樂，要作風汀雨瀨看。
蘆  其二 宋祁 
我慚散質山中養，君結孤根江上來。相對中園兩無用，菰蘆何處有奇才。
蘆  其三 宋祁 
溪蘆得種庭軒下，翠色雖新野色銷。要待九秋風雨後，冷梢危葉作蕭蕭。
過玉蓮湯 宋祁 
平日宮中賜浴時，玉蓮香目湧華漪。錦鳬繡雁今安在，汩汩餘湯自入池。
出野觀農二首  其一 宋祁 
杏蕊菖芽正及春，風烟萬頃縹陂勻。果然莊腹三餐飽，悒悒深耕不顧人。
出野觀農二首  其二 宋祁 
炊饟中林烟火遲，勸農官吏駐春旗。蓬蒿意盛陽膏動，正是陳根可拔時。
過摩訶池二首  其一 宋祁 
十頃隋家舊鑿池，池平樹盡但回隄。清塵滿道君知否，半是當年濁水泥。
過摩訶池二首  其二 宋祁 
池邊不見帛闌船，麥隴連雲樹繞天。百歲興衰已如此，爭教東海不爲田。
危語 宋祁 
奔車下山朽索轡，倒行垂踵臨無地。棋子十二卵相纍，手探驪珠觸龍睡。
樂府 宋祁 
花外超超百尺樓，碧簾深下蒜條鈎。石城何似盧家好，曲裏分明兩莫愁。
次望喜驛始見嘉陵江得予友天章張文裕西使日詠嘉陵江詩刻于館壁有感別之歎予因戲答二章他日見文裕以爲一笑  其一 宋祁 
江流東去各西行，江水無情客有情。此地懷歸心自苦，不應空枉夜灘聲。
次望喜驛始見嘉陵江得予友天章張文裕西使日詠嘉陵江詩刻于館壁有感別之歎予因戲答二章他日見文裕以爲一笑  其二 宋祁 
東流江水鴨頭春，南隔高原背驛塵。便使灘聲能怨別，此愁不獨北歸人。
入蜀 宋祁 
劍峰重疊抱巴天，從昔奸雄竊慨然。白腹黄牛餘讖歇，漢家尋用五銖錢。
除夕作 宋祁 
四十九年今日到，來歡往戚是歟非。牀頭周易有深意，自此恐須三絕韋。
夜分不寐二首  其一 宋祁 
晴缸紅花久未落，耿耿秋思饒端倪。傾荷破月共天宇，女子牆高烏夜啼。
夜分不寐二首  其二 宋祁 
西風已飄上林葉，北斗直掛建章城。愁人底事最堪恨，絡緯啼時無婦驚。
御愛山 宋祁 
翠嶂奔騰一氣間，六飛留賞暫怡顔。君王草草非真愛，心愧東方檢玉山。
詠史 宋祁 
一馬浮江擁瑞圖，青規羣彥掎長裾。本緣獻替居門下，不爲江蝦與䱥魚。
偶記洛下舊遊 宋祁 
洛陽三月見梨花，遥認清香識鈿車。今日風光兩無頼，莫愁應已嫁盧家。
虛名 宋祁 
身外虛名莫妄求，强關事事判悠悠。試看雲將三年役，止博鴻蒙一掉頭。
早春近野 宋祁 
紫苞如紐綴榆繁，春意愔愔徧近原。霽嶺浮烟含縹翠，泮渠新溜變清渾。
題朱四郊墅 宋祁 
菌閣平窺倚杵天，綺塍鱗隰逗春泉。誰將六國黄金印，擬換東周二頃田。
呈成上人 宋祁 
佛國天花兩送春，歲陰何意重相親。勞師且置彌天論，鑿齒今纔敵半人。
熊上人見過談理頗未得盡憶王侍郎共加研討 宋祁 
拄杖蕭然陋廡開，茗花熬綠淺浮杯。清言未到忘言處，正待裴家驛騎來。
讀巷伯章 宋祁 
孤節區區是愛君，危言未達已危身。豺牙虎爪銛于劍，不爲詩人食譖人。
野路見棠梨紅葉爲斜日所照尤可愛 宋祁 
葉葉棠梨戰野風，滿枝哀意爲秋紅。無人解賞如丹意，拋在荒城斜照中。
小荷 宋祁 
踏溪分藕養新荷，鈿蓋斜臨瑟瑟波。自是天姿不汙著，水深泥濁奈君何。
月桂 宋祁 
月面鋪冰不受塵，緣何老桂託輪囷。吳生斫鈍西河斧，無奈婆娑又滿輪。
晏寢 宋祁 
栩栩莊園夢正酣，曙霞分色照東南。閉門更費當關報，已是嵇康一不堪。
小池 宋祁 
細溜沙渠逗曲池，碧潯餘潤漬蚌衣。風休浪靜如圓鑑，時有文禽照影飛。
雪裏尋梅 宋祁 
雪裏逢梅近臘時，梅姿雪態兩相宜。羨君此處留清賞，看徧溪頭南北枝。
戲答天休 宋祁 
老書堆几寧堪讀，酸酒盈樽不用賒。料得君非貪九錫，短轅長柄趣還家。
紅蓼 宋祁 
花穗迎秋結晚紅，園林清淡更西風。纖條盡日差差影，時落釣璜溪水中。
泛渦水二首  其一 宋祁 
川上輕風正滿旗，幽尋不憚進舟遲。蘭橈過後汀烟合，却見驚鷗自下時。
泛渦水二首  其二 宋祁 
漠漠新茸上渚蒲，日痕波態共涵虛。無人解作江南曲，荷底田田自戲魚。
除夕 宋祁 
一杯芳酒夜分天，萬慮勞勞耿不眠。明日新春到何處，菱花影裏二毛邊。
望仙亭北軒晚思 宋祁 
北顧吾廬安在哉，天涯望眼到天回。碧雲向晚無情合，思殺離人未肯開。
中秋夜不見月二首  其一 宋祁 
天上浮雲不肯歸，憑軒坐惜桂華西。一年此夕無窮恨，只是城鴉得穩棲。
中秋夜不見月二首  其二 宋祁 
萬里重陰晦玉輪，兔孤蟾遠託霄垠。世間未必皆同恨，亦有居心不凈人。
秋塘敗荷 宋祁 
去時荷出小如錢，歸見荷枯意惘然。秋後漸稀霜後少，白頭黄葉兩相憐。
東亭 宋祁 
櫺檻餘凉日未斜，海天相合碧無涯。樵風不動檣烏靜，時見孤雲伴落霞。
溪上 宋祁 
杖策溪邊興盡歸，片雲何事逐人飛。飄然自是無心物，欲去還來上客衣。
秋園見蝶 宋祁 
撲粉曾過宋玉牆，一身生計託流芳。不須長結東風怨，秋菊春蘭各有香。
濠上 宋祁 
惠非蒙叟叟非魚，濠上全知魚樂無。春水未深魚易樂，要須真樂是江湖。
對獵 宋祁 
黄山橫騖曉成圍，後騎蕭蕭萬弩隨。當路豺狼宜一發，不須回首問狐狸。
九日食餻 宋祁 
飈館輕霜拂曙袍，糗飺花飲鬭分曹。劉郎不敢題餻字，虛負詩家一代豪。
黄葵 宋祁 
黄葵貴麗不夭饒，一朵新晴松下高。還似邇英臨黼座，曈曨曉日照天袍。
山橙花 宋祁 
故鄉寒食荼䕷發，百合香濃邸舍深。漂泊江南春過盡，山橙彷彿慰人心。
九日憑高有感 宋祁 
把酒憑高念歲華，此身流滯屬天涯。故園叢菊無人賞，露壓風欺只自花。
春帖子詞 皇帝閣十二首 其一 宋祁 
東郊迎氣罷，暖信入嚴宸。暫遣星杓轉，令知天下春。
春帖子詞 皇帝閣十二首 其二 宋祁 
瑞福隨春到，穰穰正似山。君王寬大詔，自此徧人間。
春帖子詞 皇帝閣十二首 其三 宋祁 
縠管灰飛盡，金胥刻漏長。歡情與和氣，併入萬年觴。
春帖子詞 皇帝閣十二首 其四 宋祁 
日華初麗上林天，殿裏春花百種鮮。驅出餘寒還故臘，收回和氣作新年。
春帖子詞 皇帝閣十二首 其五 宋祁 
望春臺下春先到，獵獵青旂倚漢宮。水自北涯生暖溜，花從東面受和風。
春帖子詞 皇帝閣十二首 其六 宋祁 
蒼龍東闕轉春旂，綷羽林梢最早知。青帝回風還習習，黄人捧日故遲遲。
春帖子詞 皇帝閣十二首 其七 宋祁 
春風長樂地，春仗大明天。春酒皆千日，春枝即萬年。
春帖子詞 皇帝閣十二首 其八 宋祁 
陽和今日到，景物一時新。陛下南山壽，長迎千萬春。
春帖子詞 皇帝閣十二首 其九 宋祁 
天上春先徧，世間人未知。黄金裝柳蕊，紅密點花枝。
春帖子詞 皇帝閣十二首 其一○ 宋祁 
水暖蛟冰解，灰飛鳳管和。陽春與皇澤，併付女夷歌。
春帖子詞 皇帝閣十二首 其一一 宋祁 
夭矯蒼龍引翠旌，君王暫報出郊迎。勾芒一夜催春到，萬戶千門歌吹聲。
春帖子詞 皇帝閣十二首 其一二 宋祁 
宜春苑裏報春回，寶勝繒花百種催。瑞羽關關遷木早，神魚潑潑上冰來。
春帖子詞 皇后閣十首 其一 宋祁 
青郊迎淑氣，華闕報芳辰。瑞木梢梢變，珍禽哢哢新。
春帖子詞 皇后閣十首 其二 宋祁 
春前已歲換，歲後始春來。綵燕隨宜帖，繒花鬭巧開。
春帖子詞 皇后閣十首 其三 宋祁 
曉天春氣凈融融，飛入天關第九重。靈沼水生初報雁，蓬萊雲暖即從龍。
春帖子詞 皇后閣十首 其四 宋祁 
宮裏春花纔灼灼，殿前春仗已峨峨。東風盡解天池凍，不及君王慶澤多。
春帖子詞 皇后閣十首 其五 宋祁 
誰道春從何處來，只從金闕徧瑶臺。蒼龍便入時巡仗，玉液還飛行慶杯。
春帖子詞 皇后閣十首 其六 宋祁 
嘉祐隨年至，皇恩共氣和。水痕冰處動，烟思柳前多。
春帖子詞 皇后閣十首 其七 宋祁 
曉佩摇蒼玉，晨旂亞翠斿。新年好春色，今日滿皇州。
春帖子詞 皇后閣十首 其八 宋祁 
暖碧浮天面，遲紅上日華。寶幡雙帖燕，綵樹對纏花。
春帖子詞 皇后閣十首 其九 宋祁 
迎春寶勝插釵梁，拂鈿裁金鬭巧妝。上作君王萬年字，要知長奉白雲觴。
春帖子詞 皇后閣十首 其一○ 宋祁 
雙闕鮮雲抱日光，朝來春意已昌昌。先從太液催波綠，後到靈和報柳黄。
春帖子詞 夫人閣十首 其一 宋祁 
雪罷雲初暖，天和日便遲。玉樓新燕子，禖下記來時。
春帖子詞 夫人閣十首 其二 宋祁 
春從何處生，先覺滿瑶京。冰解魚鱗散，雲飛鶴態成。
春帖子詞 夫人閣十首 其三 宋祁 
春天麗春旭，春酒獻春盃。樹待珊瑚鬭，花須羯鼓催。
春帖子詞 夫人閣十首 其四 宋祁 
銀闕崔嵬對未央，春來始覺好年光。風生禁苑無窮麗，日向仙壺一倍長。
春帖子詞 夫人閣十首 其五 宋祁 
東郊移仗曉迎春，已覺輕寒不著人。天瑞穰穰君澤美，併教和氣助佳辰。
春帖子詞 夫人閣十首 其六 宋祁 
春闕風光麗，春城歌吹喧。瓊蘇獻春酒，金薄鏤春旛。
春帖子詞 夫人閣十首 其七 宋祁 
瑞歷歲惟新，物華春可愛。雪盡林弄姿，冰銷水生態。
春帖子詞 夫人閣十首 其八 宋祁 
新年十日逢春日，紫禁千觴獻壽觴。寰海歡心共萌達，皇家慶祚與天長。
春帖子詞 夫人閣十首 其九 宋祁 
日照觚稜萬戶春，細風輕霧淡嘉辰。一番宮柳黄烟重，百種盤蔬紫甲新。
春帖子詞 夫人閣十首 其一○ 宋祁 
玉管輕羅和氣動，土牛青幘報祠歸。仙盤取露朝和藥，舞殿裁雲暝作衣。
余在北門時每立春必前索宮中春詞十餘解今逢茲日塊坐州閣追懷舊題續作六章  其一 宋祁 
漠漠春從天際來，春旂已在望春臺。寒銷嶺上容梅落，暖拂江南放雁回。
余在北門時每立春必前索宮中春詞十餘解今逢茲日塊坐州閣追懷舊題續作六章  其二 宋祁 
清曉東郊轉翠輿，蒼龍驅暖入儲胥。便回天上陽和氣，散作人間寬大書。
余在北門時每立春必前索宮中春詞十餘解今逢茲日塊坐州閣追懷舊題續作六章  其三 宋祁 
星杓夜壓禁城東，葭縠晨飛玉管中。撲撲烟花千戶暖，嘈嘈歌吹九門風。
余在北門時每立春必前索宮中春詞十餘解今逢茲日塊坐州閣追懷舊題續作六章  其四 宋祁 
漢宮節物重年華，寶勝迎春綽綽斜。不待東風吹煦力，剪刀催出上林花。
余在北門時每立春必前索宮中春詞十餘解今逢茲日塊坐州閣追懷舊題續作六章  其五 宋祁 
故歲猶長新歲晚，東君破臘便回春。花枝稍稍暗紅上，已覺輕寒不著人。
余在北門時每立春必前索宮中春詞十餘解今逢茲日塊坐州閣追懷舊題續作六章  其六 宋祁 
樓角紅陽上翠旗，釵頭新燕一雙飛。天將美景催行樂，剪盡春雲作舞衣。
千葉牡丹 宋祁 
濯水錦窠豔，頹雲仙髻繁。全欹碧槲葉，獨占紫球欄。誰謂萼華極，芳心多隠桓。
酴醿 宋祁 
來自蠶叢國，香傳弱水神。析酲疑破鼻，併豔欲留春。勿以媚蘭味，誤霑韓壽巾。
木蘭 宋祁 
吳王宮裏樹，春晚紫房開。秀比華夷重，香蒙菌桂猜。無輕衆芳喻，曾照女郎來。
荼蕊花 宋祁 
媚叢無奈密，柔蔓不勝長。非鄰粉自白，似俠骨中香。不分櫻桃豔，名先播樂章。
祗役道中二首  其一 宋祁 
濩落無容物，嶔碕可笑人。唯當荷農笠，不稱薦華紳。宦味真韁鎖，生涯累水薪。窮途計安出，祗是有沾巾。
祗役道中二首  其二 宋祁 
絮亂東風急，花飛雜樹稠。離家王粲恨，贈婦彥先愁。樵浦連檣度，旗亭數蓋留。癡人了官事，歸釣誤楂頭。
題僧惠昇壁 宋祁 
何年飛虎錫，此地鎖鷹房。水入禪心定，花飄供裓香。高談犀飾麈，清啜茗成槍。千騎嘗留此，籠紗照屋梁。
溪亭 宋祁 
規日平空晚，澄波極望鮮。簾飛古陶瓦，梁負會稽椽。戰綠低寒杜，漂紅泊晚蓮。黄昏無限意，江月對娟娟。
同年譚綜掾江陵 宋祁 
鄉樹湘雲外，行轅楚塞東。不辭淹拔萃，聊欲辨無同。暝紫生寒岫，疏丹點暮楓。登樓有歸訊，爲附北歸鴻。
黄泌昆仲歸江西 宋祁 
爨樵殫楚桂，裘掖厭京塵。別路雙黄鵠，還家兩玉人。書園飄竹粉，鄉樹老梨津。電韵盈歸褚，中州賞有真。
家居 宋祁 
賃廡接中林，迷途感慨深。窮年不材木，提月退飛禽。官宇昏投版，私囊利挫針。病呻無用怪，不是顯時吟。
晴雲 宋祁 
春空無際碧，雲意靜悠悠。盡日隨風馭，迎昏抱月鉤。正宜銜迥隴，强欲蔽層樓。宋野何須問，鴻濛正掉頭。
道中見問津者 宋祁 
欲問迷津意，都緣別徑多。亡羊曾自此，老馬欲如何。旁午晨車邁，間關夕蓋過。不須貪遠客，危恨寄風波。
抒歎 宋祁 
寒日不我駐，歲陰生事微。孤懷百感萃，雙鬢二毛稀。樵突沉殘桂，塵編擁故幃。況無安邑累，身託故山薇。
和王君貺禁中寓直 宋祁 
長樂疏鐘斷，昆池夕照收。晚風生似雨，仙霧爽如秋。鈞曲來深殿，宮花出御溝。雲天正如畫，璧月在西樓。
李國博齋中小山作 宋祁 
觀閣幽期勝，窗扉列岫連。千巖狀稽嶺，一石記平泉。迥□仙湖境，低圍醉幕天。休論真假意，同是到忘筌。
晚歸僦廡 宋祁 
驅車廣陌陰，極望散煩襟。霞破天逾凈，煙生樹始深。摻喧侵暝鼓，練急向寒砧。却入顔生巷，窮棲似故林。
晚秋客廡 宋祁 
凉葉日幡幡，西風振旅魂。客來聊解榻，童小未應門。蟬噪專林響，蝸移亂壁痕。缺然禽鹿性，持底報君恩。
傷和靖林先生君復二首  其一 宋祁 
清瀨嚴生國，良田仲子居。姬姜生不娶，封禪死無書。竈冷丹何去，厨封畫已虛。詔函加美謚，不及裹輪車。
傷和靖林先生君復二首  其二 宋祁 
筆精傳禊帖，句賞儷汀蘋。道勝吾忘我，賢嗟歲在辰。風愁青桂暝，露泣紫芝春。一束生芻贈，門無雜弔賓。
春夕 宋祁 
捲幔星河近，嚴城鐘漏遲。飛蟲集暗牖，棲鵲忌明枝。弱柳兼風困，高花戰露危。回腸正無頼，仍此卧遥帷。
送丁殿直郴陽監軍 宋祁 
渠浪撼殘星，飄然颺彩舲。懷人送歸客，短候續長亭。望寺□垂組，還書待殺青。無妨軍壘隙，壺柘侑賓醽。
西齋冬夕 宋祁 
西海共摇落，居然彫歲深。林疏縱風怒，天慘趣雲陰。冰沼留寒鶩，燈簷射宿禽。懷人感衰鬢，自此不勝簪。
崔氏逍遥堂 宋祁 
戚里封侯舊，家園締宇初。據梧人化蝶，坐石客焚魚。砌草交垂带，窗筠就刻書。欲知真趣盛，長者數回車。
寒夜與伯氏晏坐 宋祁 
對擁圓爐坐，蕭然念變衰。樹鳴餘葉亂，燈戰暗花危。罇酒伯仲雅，園荆兄弟枝。陶陶且相樂，低月半遥帷。
僑屋睹燕葺舊巢因贈 宋祁 
窮檐雙越燕，一再共年華。巢戶差眠尾，泥痕燥哺花。惜無文杏庇，猶免翠簾遮。所頼同雞德，新豐遂識家。
楊太尉後園假山 宋祁 
韜戟嚴中府，磓星寫翠岑。嵐分一軒翠，雲護半庭陰。谷響迎壺柘，巖光射廡金。時平非聚米，緩带恣幽尋。
送四舅朱掾赴英州 宋祁 
拗柳亭皋晚，攀梅嶺路長。北辭鳷鵲月，南冒鷓鴣霜。越蠹催征候，珍鮭奉慶觴。片言民訟息，歸計竚林光。
送徐秀才 宋祁 
風鶂摧高羽，雲鵾慘別弦。倦隨東郭履，歸養豫樟年。客信憑梅隴，鄉歈伴月舷。君謀適不用，虛贈繞朝鞭。
送萬池秀才 宋祁 
有客柅征輪，羈懷慰蓼辛。來乘訪戴雪，歸趁浴沂春。酒所留飛蓋，談餘換爨薪。異時更月品，知冠汝南人。
僑廡 宋祁 
瞿曇少病否，司寇正歸歟。不鑿牆坯遁，猶煩里旅居。飯舂霜稜粟，羹糝雪畦蔬。願受爲氓籍，閒披種樹書。
雪夕 宋祁 
恩華綿帝宇，花出瑞王年。陰魄交光地，風霙雜下天。鹽波熬巨浸，縞頃界中田。有客方愁卧，先時履欲穿。
林鴉 宋祁 
林鴉泊泊飛，剩欲送斜規。城頭八九子，月中三帀枝。嚮晨常自警，鄰暝不應移。王孫無巧彈，此夜正羈雌。
春晚寫望 宋祁 
不覺春芳晏，翻成客望勞。草平天一色，風暖燕雙高。擊轊爭輕幰，書旗衒縹醪。隨宜歌白紵，都士半雲袍。
偶作二首  其一 宋祁 
去國日云久，寥寥雙鬢衰。長安舉頭近，漳浦竄身危。沫竢窮鰓喣，春非墜葉知。一廛先畝在，扶耒有歸期。
偶作二首  其二 宋祁 
衰翁好藏密，移病此僑居。白眼慵迎客，青泥倦襆書。風侵殘晝網，煙鎖蔽春樗。惟有伊蒲士，相從樂飯蔬。
題阮步兵祠二首  其一 宋祁 
濟世非無策，迷邦詎可求。昏酣酒壚卧，蕭散竹林遊。俗眼嗟人廢，窮途逐涕流。何公真禮法，甯免疾如讎。
題阮步兵祠二首  其二 宋祁 
幽懷八十首，鬰鬰寄蓬池。屋壁留南巷，鄉人奉種祠。乘馿非宦巧，逃蝨厭流卑。三沃椒漿酹，誰論飲過差。
家居 宋祁 
鬰鬰行何適，肩肩體寖臞。安人非善宦，甯子是真愚。北化隨江枳，東遊謝海桴。何須命私駕，危涕避窮途。
寒夜 宋祁 
孤客傷時晏，遥帷對夜分。虛輪抱初月，側陣捲歸雲。霜蕙披寒穎，陂鳬叫暝羣。村砧與營杵，不寐最先聞。
過朱亥墓 宋祁 
屠門遺舊隠，鎚袖凜餘風。兵下邯鄲壁，軀捐嚄唶公。種祠羣望亞，樵禁九原中。異世同樗墓，東西夾漢宮。
蓬池寫望 宋祁 
曠望蓬池上，池平失素波。鴟鳶貌閒暇，樗櫟意婆娑。霧日垂金彗，煙峰晦鈿螺。回瞻百常闕，非爲五噫歌。
野望 宋祁 
臯壤一摇落，年華此向闌。雪雲從北暝，霜日带西寒。漿酒喧神鼓，風毛送獵鞍。去邦猶未遠，差認漢宮盤。
結課 宋祁 
結課天官啟，悲秋騎省孫。崢嶸遒歲籥，骯髒別都門。餞蓋紛寒野，征檣拂曉暾。縣齋豐醉秫，無厭數持樽。
早發 宋祁 
征客懷周道，飄然望日畿。天開閶闔近，星隠建章微。王囿芻蕘往，駉原騋牝歸。詎能同野鳥，朝夕向臺飛。
有感 宋祁 
力守高皇約，祈還司隸章。翻身去殿檻，忍死出縑囊。豕突埋輪路，豺驕擇肉場。霜毫墨猶溼，迢遞竄遐方。
莊懿皇太后哀挽應制二首  其一 宋祁 
國啟重雍祚，天推太極尊。夏祠今化石，堯母舊題門。不待寒泉養，空流渭水恩。烝哉王者孝，別廟奉姜嫄。
莊懿皇太后哀挽應制二首  其二 宋祁 
遺饌行將徹，哀笳咽不前。風驚長樂樹，月苦鮒隅天。恤典褘章備，神塗騩駕聯。故奩脂澤具，留待上陵年。
偶成 宋祁 
不用真如鼠，胡瞻亦有鶉。田園未歸客，天地一畸人。京邑風霜苦，江鄉薇蕨春。可能迷鬼笑，長送左朱輪。
送魚太傅通判漢州 宋祁 
綿野喜相依，長亭亟解携。寒銷雲棧北，春徧錦城西。邛醤傳芳蒟，巖祠頌縹雞。時平通守貴，千騎鬭鄣泥。
偶作 宋祁 
人遠言都廢，身閒道轉迂。是非纔一馬，多少但雙鳬。學稼慚農老，還山笑客逋。嘶蟬何所謂，相伴據庭梧。
馬比部赴兩浙提刑 宋祁 
兩漢爲郎選，南方奉使材。書隨星火落，帆拂斗牛開。月破濤收鷺，天低雨暗梅。却緣持節重，無客對銜杯。
鄭天休舍人言中丞晏尚書西園見憶 宋祁 
聞道青雲友，曾過廣武廬。中園玩蕭寂，嘉樹日扶疏。塢靜蟬鳴急，花翻鳥集餘。賦成誰見憶，唯是沈尚書。
當直偶題所見 宋祁 
凜序閑緹籥，輕寒著黼帷。仙盤迎日早，溫樹得霜遲。風觸趨朝珮，霞纏放仗旗。殿廊聊暴背，誰訝子雲衰。
出城寫望 宋祁 
驅車南陌道，物色喜春還。水暖初成浦，雲晴不抱山。原姿平澶漫，禽哢巧間關。此適非謀野，祠官只在閑。
元會詩五首  其一 宋祁 
享運樂斯逢，多儀粲云展。雜襲置蘿圖，禺卬瞻邃冕。沿磩履行進，分墀珮聲轉。夤極自成恭，歡餘還作抃。
元會詩五首  其二 宋祁 
惟新茲首祚，傾祝乃祈年。光華無輟旦，先後不違天。賀牘紛陳几，祥圖靄奏篇。南金照廡麗，塗玉截肪鮮。
元會詩五首  其三 宋祁 
穆穆集華蕤，煌煌開燕席。壽薦萬年觴，音諧四廂石。右秉矗文羽，左軒揚武戚。再飯人屬厭，三行酒溫克。
元會詩五首  其四 宋祁 
陽秋履端月，象魏布和辰。解辮穹廬使，吹笙萍野賓。帝暉仍接晝，皇澤共成春。盛禮年年睹，祥祺日日新。
元會詩五首  其五 宋祁 
自昔君無勞，有言朝不夕。遥聞索扇上，已見歸輿飭。千門詔解嚴，萬官均詠德。愧以斐然章，無裨從臣職。
和宮師陳相公 宋祁 
公辭四輔貴，纔營三畝園。此地山林樂，當年廊廟尊。庭蘤有新複，郊禽無近翻。孰喻治窮僻，乃符蕭相言。
送福州通判陳鑄 宋祁 
州閣紆新綬，鄉枌歷故廛。先驅長卿貴，隨子大家賢。桂蠹閩君貢，刀耕越俗田。春郵有歸信，正待早梅傳。
和晏太尉晚夏 宋祁 
炎威不可度，永晝坐南軒。蟻過閒占雨，蠅來自厭樊。林披衆果熟，池靜數荷翻。早晚鞲鷹習，乘秋擊迥原。
比日 宋祁 
比日投簪隠，盂峰列舍椽。值巖因作牖，仍磵即疏泉。斧爛仙棋路，花飛佛雨天。諫帷他夜夢，猶在翠微巔。
和晏太尉早夏 宋祁 
寂寥春蘤盡，岑蔚夏陰稠。舌反禽稀弄，頭昂麥併秋。直宜處臺榭，稍欲厭巾㡚。可待蒲葵直，思從謝傅游。
淮祠謝雨 宋祁 
雨罷天披霧，杓回夜向晨。煙蕪出郊路，燈火侍祠人。破月斜銜桂，傾河淡掃銀。三時此修報，慚負駕崧輪。
讀史 宋祁 
昔事堪追咎，斯人亦寡謀。臧倉君側毀，趙孟死前偷。直筆空料理，忠臣遂隠憂。只應貽後世，三歎廢緹油。
詠懷二首  其一 宋祁 
榮願日云暮，安論輕且肥。嵇慵元抱病，蘧晚況知非。餌落愁魚齅，巢成羨鳥歸。吾生江海志，終不與心違。
詠懷二首  其二 宋祁 
盡信書奚信，難言命敢言。竟誰成簡冊，無客問乾坤。值狩麟猶泣，遭君鶴乃軒。滔滔千古事，惟有付芳樽。
西園 宋祁 
日涉中園路，昌昌春意深。鳥新無罷囀，雲暖不常陰。秀色平連野，芳姿細著林。歡言挈齋酒，值興即徐斟。
西園三月十一日 宋祁 
春園來繼日，疊葉暗東西。蔭樹都成幄，尋花旋作蹊。沼魚銜尾戲，林鳥合聲啼。寧暇并州問，山公醉自迷。
小酌感春邀坐客並賦 宋祁 
林下復池邊，其如春暮天。花仍無數落，柳亦第三眠。强飲非能劇，狂歌不取妍。流芳何與事，只是自怊然。
去州三宿八公山宛然在望 宋祁 
山長如不去，三宿趁行舟。未必緣人意，祗能攪客愁。倦程方浩蕩，回首更夷猶。獨有相思恨，因之東北流。
道中二首  其一 宋祁 
故歲南趨壽，今茲北向陳。淹留桂枝客，還入玉關人。鬢髮都成葆，纓瓖幸濯塵。心知來往數，不敢問迷津。
道中二首  其二 宋祁 
檥船清潁岸，岸豁見高原。桑柘寒煙路，牛羊落日村。扣舷魚艇集，爭食渚鳬喧。去去風波事，逢人未易言。
按務東橋駐望 宋祁 
岸峻雙旌駐，橋橫一水長。凍舟真欲住，低雁正成行。發發天含籟，稜稜野雨霜。停驂重回首，直北是吾鄉。
晚秋集晏太尉西園  其一 宋祁 
邂逅翹材客，乘秋共涉園。淺葩歡所媚，寒日醉中暄。目遠鴻堪送，林深鵲自翻。長年無所嗜，惟有不空罇。
晚秋集晏太尉西園  其二 宋祁 
造適銜杯醑，情來念物華。喬柯寒自籟，荒菊晚猶花。滾滾飄談麈，焞焞下日車。歸騶侵暝鼓，無復避堤沙。
官舍二首  其一 宋祁 
南榮坐炙野人暄，官謗心知鶴有軒。畫餠竊名真不食，銜枚邀寵更無言。嵇齋書簏吹塵度，蔣徑賓綦暈蘚班。事國愛君精未已，此生疏蹻負邱園。
官舍二首  其二 宋祁 
病骨支離釜粟豐，卧看暾采照牆東。不材天與山中養，飽食人嗤柱下工。大府翩翩慚奏記，閑齋咄咄厭書空。翛然慵態知難畫，手按鳴弦目送鴻。
樹柳 宋祁 
爲愛當年濯濯姿，動春摇霧不勝垂。條供越絕千絲網，葉鬭章臺半額眉。肯共桑榆悲日晚，寧同枳橘過江移。待君合抱相看歲，定是金城灑涕時。
俊上人遊山 宋祁 
股錫飄然指上方，翠微巖腹掩膺房。江山極睇才多助，竿木投機戲有場。麝墨洗餘池溜變，玉瓷清極茗華香。秋風莫負重來約，凈社霜蓮徧碧塘。
兵部學士移鎮昭潭 宋祁 
檣拂南雲艤帛蘭，再麾湖外嘆違顔。封君比籍千頭橘，瑞祝標祠九向山。迎吏出郊驅駑箙，齊兵下席掩刀環。漢條緩布褒書降，後乘蒸青幾兩還。
夏日 宋祁 
六幕風輕晝刻長，地形卑溼近南方。人揮羽翣依林樾，綆續金瓶下井牀。雲路飛鳶愁跕跕，玉徽流水怨湯湯。尸官盛府中乾甚，久飲臺冰未覺凉。
晚春至自襄陽 宋祁 
刀頭歸約月殘時，棐几流塵滿兔枝。陰地雨蛙欺鼓吹，後園煙茗老槍旗。風回曲榭花英聚，泉噴坳堂蘚暈移。卧看屋梁周粟飽，不嫌五管號支離。
州將按行隄上 宋祁 
十萬隄封限迅流，騰裝清曉徑春疇。駐車楚老漿盈野，勸築睢陽杵有謳。梅暖晚香薰宿館，雪天零霰犯輕裘。桑郊剋日迎歸旆，遥認驪駒最上頭。
楊初歸九江 宋祁 
方領思歸集鸛庭，樵風千里漾舟舲。歌翻桃岸雙飛鵠，夢繞天鄣九疊屏。上苑昔游賦飄雪，故林良友望賢星。遲聞乙奏藂雲幄，紫桂窅窊襲袂馨。
送楊偕太傅知淮陽軍 宋祁 
下拜親膺一札書，隋河風柂送行艫。曉辭漢署茅留蕝，暮聽廉歌袴換襦。方志貢珍傳磬錯，客庖羞品盛魚腴。雙旌引入柔桑陌，少駐驂驔捋美鬚。
送楊子奇赴辟潭淵 宋祁 
老避嘲師晝不眠，喜聞書辟冠初筵。車陪魏館鳴笳路，食對何侯下箸錢。使驛馬歸催露檄，學帷鱣墮晦餘編。知君此舉伸知己，寧似他人有一天。
龍圖蔡學士鎮高密 宋祁 
厭直坡鑾引郡章，玉虬移刻對清廂。留符懇避離宮籥，懷綬貪過白晝鄉。書閣迥巢雙鳳羽，詔泥殘和五芝房。追鋒只恐歸期迫，胥蟹腴魚計早嘗。
中山公鎮淝上 宋祁 
長鬣生氂滿帳前，甘棠載憩示優賢。簜函握節中軍府，奎字成鉤寶閣天。丹匕去尋鴻苑錄，佛花來供凈名禪。朝家入有三公拜，未信東山得久眠。
邑居 宋祁 
暖褫貂裘病骨輕，茨簷窮伏廢將迎。庖人投刃喧羊肆，溪子擎牙近禁營。雲破日痕絙巘道，雨殘煙脚媚荑英。傳聞內史輕租契，私約吾農對耦耕。
歲晚家居自勉 宋祁 
朝陽濃澹雪雲垂，湯沐餘閒似標枝。藥有不龜聊擊絮，管無窺豹任□碁。垣陰剝紫迷寒蘚，池溜含光結晚澌。飲取醇醪作佳士，莫因蒿目强憂時。
張伯起自蜀還臺簾對既訖以有司奉祠蜡方既即齋復引入升太常爲博士 宋祁 
殿墄塗丹九齒長，珠簾伏奏近天香。已傳樂職來西蜀，更就清齋得太常。夕燎烘庭思結佩，曉蘭薰俗滯華陽。心傾五日歸來路，共舉鮭珍釂賀觴。
晝寢 宋祁 
靜拂藜牀藉蠹書，曲肱聊與古爲徒。夢柯尚費論榮辱，訟鹿何煩競有無。庭下細光風泛蕙，隙中斜影日低梧。宰牆不塓嵇胞轉，寧覺人間有畏途。
喜楊德華見過感舊成詠 宋祁 
曾見烏衣賭佩囊，再逢何遽二毛郎。病姿故有靈光在，牡齒翻隨屈産長。河裏笛聲頻感慨，江南花樹剩凄凉。酒壚便有生平隔，已濯華纓未易狂。
送齊殿丞監縉雲軍 宋祁 
幾信南風轉曙烏，殿欄歸思結丹塗。曳朱恩借魚須笏，假節人同虎刻符。裳綵親闈稱雅壽，弩蘭鄉縣壯前驅。飛霜郡閣遺文麗，更得韓陵共語無。
送楊告虞部知池陽 宋祁 
新年卧錦直南宮，露紱歸來使寄雄。祕地鏘鑾辭夜燎，離亭贈扇有仁風。梅根大冶兼金富，楊葉芳洲雜蘤紅。傖楚俗移恩詔美，班春聊隠軾前熊。
遊小圃 宋祁 
初陽未爇樹陰輕，中圃留連底有情。春草抽心終不死，夏禽反舌已無聲。轆轤半上畦泉逗，襫襏初休隴雨晴。紫蓼青葵正堪掇，於陵何必是逃名。
盛諫議赴維揚 宋祁 
漢家規地徧青蒲，繡扆恩深拜命初。朱畫車轓頻出守，仙移院額別修書。貢圖星橘兼苞柚，宴筯金齏和鱠魚。奉計不應三滿歲，荷囊法許從雕輿。
葉道卿監太平州 宋祁 
堵波題墨素塵昏，犀棹橫江重黯魂。束帙乍拋三鐵㰅，將軍兼映兩朱輪。淋漓鷺下秋濤闊，蹀{⻊習}檛狂宴鼓喧。速報政成歸待詔，鑄金雙夾魯班門。
王君瑞秘丞同理青社 宋祁 
詔押平明出未央，便隨公府汎牙檣。即時趨坐多留幘，幾夕登樓共踞牀。勝國遺官沉雪霧，從軍舊沼認蓮房。翹材宴隙還家早，紫葉叢萱映壽觴。
劉立德同年赴淝州幕 宋祁 
春榜連題千佛經，兩藩交辟滯弓旌。幕中仍是紅蓮客，門下今爲玉筍生。林逗楚風披醉衽，浪摇淮月漬離纓。歸來上賦趨行在，足繼西豪舊弟兄。
鄰亭真 宋祁 
蕊館何年記舊封，宴亭此日駐憑熊。佛螺近作臨窗岫，仙馭遥添拂衽風。談樹憩棠交結蔭，飛翬賀雀併翻空。使君邀勝留千騎，可在秦樓更向東。
送梅摯廷評宰上元 宋祁 
子虛誦入漢皇帷，給筆當年掞藻奇。賜罷春袍兼彩服，對餘崑玉照林枝。即時酒所歌驪闋，幾日江南瑞雉隨。建業清溪無盡曲，爲賡妍唱繞遺詞。
送葉蘇州 宋祁 
卧錦潜郎種種絲，爲邦獨愛阮咸麾。中臺給契魚初剖，外闥升車雉尚隨。風汴雜花飄夕棹，雨吳芳樹隠春旗。爲尋劉白高吟地，酒熟螯香左右持。
九日 宋祁 
商館馮高爽氣濃，露萸千穗亞枝紅。餠餐交遺嘉籩上，蕊菊爭吹壽斝中。擊隼厲威平隰闊，戲驂沈響故臺空。何人盛繼龍山集，醉帽須防穀鬰風。
送惟正歸錢塘 宋祁 
客艑高檣冒楚霏，月巖叢桂老春枝。一杯來應伊蒲供，八法歸刊斗藪碑。鰌岸風生凉汐滿，蜃天霞破暝樓危。學該內外皆圓法，却要聲聞是總持。
直舍 宋祁 
南榮曝腹飫黄粱，卧看春暉上縹牆。有位乘軒慚野鶴，出錢邀沐羨山郎。神交自愛蘧蘧適，怪事非論咄咄狂。瓠竅不穿樗質散，只應何用是吾鄉。
送澶淵李太傅 宋祁 
左契銅魚照綬囊，上頭車騎冠東方。三交薦技中軍戲，一割牛心右客嘗。烽靜塞垣宵燐滅，橋橫河曲暮虹長。歸來競病喧笳鼓，不畏休文賦韵彊。
天街縱轡晚望 宋祁 
夾道宮槐鼠耳長，碧簷千步對飛廊。虹橋不礙天河水，虎落遥遮禁苑牆。柳密試應勝暖吹，樓高都擬爲殘陽。塵輕霧重黄昏恨，半屬翩翩馬上郎。
有感 宋祁 
車轍無聲巷次閒，畸人愁卧鬢毛班。月囊罷食侏儒米，歲計深依嵔壘山。風薄迴林秋蔕老，天圍荒堞暝烏還。舉頭却望長安日，已在浮雲沆漭閒。
晚秋月夕 宋祁 
萬里冰輪轉斗城，薄帷開望暝寒輕。金從佛國初移地，玉與仙家便作京。乾鵲繞枝經下苑，漢刀持夜發連營。謝郎莫惱修然意，欲把纖雲點太清。
送梁著作宰興平 宋祁 
班馬蕭蕭祖帳闌，曉參橫影送征鞍。春歸花樹排初薺，天廢關泥落舊丸。乳雉羣飛郊柘密，祕魚雙合省芸乾。霸陵草色無深淺，試爲南登一望看。
送張元安肅知軍 宋祁 
星闈幾罷日薰衣，萬里題封換使麾。都外鴟夷催軷酒，塞南楊柳望春旗。中軍尺檄閒飛羽，前隊鳴採列素支。競病不須貪賦韵，路人笳鼓記歸時。
館中即事呈郭仲微 宋祁 
仙山對敞直廬扉，繙徧緹油素領垂。駑乘空陪天驥尾，羈禽不集帝梧枝。雲連帝閣朝暾早，花咽宮渠夕溜遲。何事夫君弄刀筆，五年猶似雁門踦。
病興早朝 宋祁 
萬轡冬瓏鳳闕西，病興重喜趁朝閨。初霞稍上巖廊戟，落月催傳衛士雞。溫樹未凋風力薄，仙杯已滿露華低。明光一對清光罷，昏目猶慚眩轉迷。
蜡祠宿太常院聞翰林兄長內當 宋祁 
碧天霜氣夜稜稜，人在鼇山第幾層。靜極禁關聞下鍵，暝深連閣見通燈。蕙薰浮篆才餘火，酒滴供研自不冰。無奈此時懷共被，各分臺署擁青綾。
乾元節錫慶院燕 宋祁 
盛節推慈洽宴觴，千官不拜儼分行。搊彈併給黎園部，曼衍爭趨角觝場。傳炙濯罍紛絡繹，神仙綵樹互低昂。名酋面內千胥樂，歡譯遥通戴斗香。
下直 宋祁 
殿樓傳鼓報歸鞍，槐道逶迤出九關。雨罷浮雲留北闕，朝來爽氣徧西山。倏逢行幰排輈度，稍見晴鴉接翅還。癡計未容官事了，只驚潘鬢颯然斑。
和三司晏尚書西園暇日 宋祁 
陰陰嘉樹雜花殘，下畹行吟靜更歡。草葉參差聊藉带，竹皮紛墮即爲冠。餘杯更辨浮冰酎，小衽初思御月紈。公有吾廬無限愛，海圖周傳不同看。
禁中垂柳 宋祁 
曼線長枝不自收，天姿濯濯與風流。已隨曉珮拖三綬，更伴春旗亞九斿。盡日舞殘芳吹在，此時眠熟暝煙留。宮中二月多行樂，爲掃清塵待翠虯。
和晏太尉懷寄燕侍郎 宋祁 
賜車高掛得長閑，猶寄南宮事下官。招隠新君無怨鶴，趨朝舊路記翔鸞。滄浪濯罷垂纓懶，礧磈澆餘著酒寬。行到昔人知足地，羨君容膝易爲安。
喜仲微學士直右史 宋祁 
殿棟洪紛冒紫霏，新聞再拜上丹墀。日高中禁仙香馥，輦度橫街赭傘移。寶校對呈天廄馬，輕兵看閱羽林兒。因君此際磨坳墨，偏憶當年第二螭。
宿直 宋祁 
三重仙閣道家山，寓直由來恧素餐。漏近章溝先報暝，樹連溫省未知寒。蘭釭靜對朱花結，芒帙間披白蠹乾。前膝正宜無夜召，賈生衰鬢僅勝冠。
一百五日官舍作 宋祁 
晉歌本自傳幽憤，楚俗緣何作勝游。宴豆雕文誇瀹卵，俠場星影鬭飛毬。光翻蘋吹都無力，暖著花煙不肯流。擣杏沃餳紛節物，更慚多病怯寒甌。
晚夏高齋看雨 宋祁 
雲族窮天雨足垂，繁聲凉陣挫炎威。圓荷萬蓋翻珠琲，綠稻千畦灑佛衣。迎浪孺魚銜藻擲，迎風雛燕入樓飛。原田潤浹吾農樂，籉笠紛紛晚未歸。
奉和宮師相公流杯亭詩并太傅相公樞密太尉和章次韵 宋祁 
築巖春脈下飛泉，林閣留賓敞慶筵。流水環階智者樂，醇醪飲吏相君權。和歌遠屬鈞樞舊，禊帖間存爵里賢。此地勝游誰復見，醉波深映六符天。
冬日城樓駐望 宋祁 
城上危欄徙倚頻，由來荆楚歲時新。寒塘酒幟能留客，晴塢梅花解笑人。客雁參差仍向渚，貪魚撥剌不容緡。憑高更盡三吹角，坐見霞霏仄半輪。
齊雲亭憑高有感 宋祁 
憑高極目意茫然，坐對淮南摇落天。空把歸心同客雁，遂將緘口伴寒蟬。一罇醒醉黄花外，萬事蕭條白髮前。誰取長弓射鳥翼，休教西日送凋年。
春晚官舍呈幕中 宋祁 
萬點飛花拂路塵，行春罷後惜殘春。雨催菖葉全成甲，風播榆錢不算緡。多病已慚官綬束，長年惟共酒杯親。坐題吏諾君何怪，只是漣漪素食人。
奉和聖製清明 宋祁 
解律調元品彙春，青陽右个啟初辰。庖煙息禁農耕盛，蠶器增修歲務新。遲日東門催柳色，微寒南陌歛車塵。柏梁侍從瞻天什，拜手賡歌軋思頻。
公齋植竹 宋祁 
對植同奇樹，扶疏對近軒。舊經梁苑賦，初結太山根。就簡供書刻，乘秋爽些魂。鳶風朝作籟，鶴露夜留痕。招隠宜先桂，忘憂可並萱。會當充鳳食，薦實帝家園。
郡界閔雨州將率官屬禳禬 宋祁 
劭農方狎野，熯旱嘆焦原。六幕沈雲族，千箱害稼孫。都人望天漢，國相閉陽門。盛怒風生穴，汙邪祝有豚。征徒休道樾，汲缶涸中園。米價高何許，癡人遂不言。
皇帝邇英閣講畢五經 宋祁 
太極洪樞暇，西清祕閣開。文從壁府降，輦自殿中來。捧帙諸儒進，繙經寶思該。書留孔子宅，禮識漢家臺。詁傳風兼頌，陽秋富竝裁。觀圖龍夭矯，啟柙鳳毰毸。遂使民胥效，咸知上育材。星鉤參婉曲，天漢助昭回。章甫慚無狀，華光信濫陪。願因稽古日，拜手頌明哉。
金陵相公赴鎮二首  其一 宋祁 
代邸橫庚佐，商巖夢弼才。蕭公左右手，軒老上中台。利見攀龍後，重明捧日來。聊持樞柄族，旋運一陶坯。師石兼爲礪，形鹽本和梅。樹容他語答，車問少陽回。丕績推時乃，宸歌續喜哉。陳平安注意，鄧禹退無猜。燾社南邦重，輕裘太府開。舍裝寧晚計，行復坐公槐。
金陵相公赴鎮二首  其二 宋祁 
慈宸念方國，上宰輟謨明。即拜三公府，還爲萬里城。松姿終自直，鼎意未嘗輕。戀結雲簾對，恩頒玉節榮。一經傳令子，雙璧聘材卿。鷁汎江南棹，犀羅帳下兵。台轓凝畫繞，仙袂赤松迎。粟脫賓筵飯，羊均宴豆羹。吳農觀耨水，蕪壤嘆糊赬。此日東山詠，惟公繼頌聲。
僦舍西齋小圃竹樹森植秋日摇落對之翛然因作長句盡道所見 宋祁 
避事長卿志，閒居郎將流。無心嬰外物，有興爲高秋。僦舍餘三畝，畸人代一邱。園空樹色至，日淡暝煙浮。紺葉繁江蓼，丹鬚亞海榴。青松七鬣嫩，黄菊萬釘稠。露泫梨津熟，風乾芰扇愁。小池圓寫鏡，卧石側盤虯。愛竹惟慚賦，逢萱即忘憂。信非吾土美，聊並小山留。勝託三餘暇，幽尋五日休。沼蛙觀聿役，簷雀聽啁啾。心有冥鴻伴，歌煩警鶴酬。茲焉爲樂地，時事判悠悠。
送高記室廣州幕 宋祁 
楚國王孫後，梁臺賦客賢。貪磨盾鼻檄，重冠玳簪筵。去路南溟地，離魂北斗天。庾鮭三種嫩，虞璧一雙鮮。颶影風爭怒，珠胎月對圓。慎持齋疾意，密啟佇詳延。
僧園牡丹 宋祁 
朽壤真非託，奇葩惜見捐。根深惟自庇，香酷索誰憐。晚蘤仍晞日，斜柯但倚煙。有人同寂寞，無地與回旋。不預甘棠愛，羞將惡木連。數奇飛將恨，形槁屈生賢。已失南梅早，仍憂北枳遷。蔭雲今讓棘，生淤此饒蓮。鈿轂排朝露，雕欄悵夜天。馱金會見斸，無事苦憔妍。
送無錫主簿王庾 宋祁 
莫嘆東南遠，須榮試吏才。客從梁苑至，家侍太邱來。木脫洲程迥，風長櫓意催。蟬知疁稻熟，鰌記海潮回。訟矢間鄉犴，糖螯佐壽杯。牛刀宜自愛，無及武城咍。
兄長有計省之命 宋祁 
長簡蓬山藏，婆娑試滿年。頻書對命笏，長負出休錢。運復光華旦，恩回咫尺天。罷披窮石訴，入佐計臺員。近對塗丹密，相趨委佩聯。太官供餌美，三服賜袍鮮。平進真如砥，孤飛舊惡弦。猶勝廣文客，摧擿獵塵編。
昭文王相公出鎮青社 宋祁 
西漢無雙彥，中興第一流。二篇應商夢，七聖首軒游。昔會光華旦，時當物色求。從容賜官筆，都穆潤緹油。芝押兼泥熟，鼇峰駕浪浮。捫天陪累䃭，敲鼎識掊鉤。帝欲中階正，公參九廟謀。危言天下事，坐勝幄中籌。斤斤宣嘉績，巖巖樹壯猷。異時思大冶，此日詠崇邱。承弼圖勳盛，蕃宣席寵優。均勞九州伯，重序富民侯。真廟方憑几，祗宮奉委裘。扶天八柱正，披日五雲收。堯后除凶代，周王訪落秋。盡歸千里馬，無復少陽牛。熙縡官咸事，端朝茹不柔。兜烽閒塞警，財餌撫夷酋。再侍欽柴祭，仍賡築瓠謳。奉承湯恤祀，力贊禹勤溝。國頼蕭公畫，言無趙孟偷。深恩及行葦，和氣藹鳴球。幾欲辭名遂，何嘗爲智憂。屢居移病苦，連賜上尊醅。敦免深慈扆，猗違動邃旒。坐槐聊罷府，剖竹更爲州。晝錦貪過里，晨裝趣戒騶。邳垠訪祠石，稷下按行楸。列第今容駟，橫川本是舟。娛賓羅鼎食，坐閣便巾㡚。故事南宮在，渢歌北海流。人祈衛武歲，三入對王休。
應詔內苑牡丹三首 千葉 宋祁 
一豫凝皇覽，千英薦瑞葩。壓枝高下錦，斜蕊淺深霞。疊采晞陽媚，鮮苞照露斜。九莖休衒葉，五出浪言花。郁郁雲柯覆，蔥蔥氣瓣嘉。羣心識天意，成數佐皇家。
應詔內苑牡丹三首 雙頭 宋祁 
化工憑協氣，花品效尤祥。旖旎雙苞豔，氤氳一種香。參差迎夕露，左右傃朝陽。有意同緗幹，無言並絳房。萬靈天會帝，三月史書王。故此呈繁卉，還將助樂康。
應詔內苑牡丹三首 三花 宋祁 
九城蕃瑞殖，三山儼英蕤。巽采昭天造，同心奉帝嬉。繁疑交晝影，重欲亞晴枝。恩露方均泫，王風亦徧吹。併柯由內附，紛豔表重熙。幸覿由庚瑞，慚陪可嬉嗣。
皇太子誕慶 宋祁 
軒祏深叢祐，文支此挺生。重輪當月滿，一索應乾成。瑞瓞昌綿緒，天弧仗左檠。海雖分幼潤，星已慶前名。緩带羣心洽，吹銅順氣迎。歡觴交秘幄，曲赦徧離京。漢祝昭禖貺，周篇記路聲。從茲詒翼永，斯萬見承平。
皇子封建詩 宋祁 
晬表歧姿茂，皇基慶祚融。玉圭先啟國，銀榜後題宮。茅襲封壇舊，金頒瑞節雄。恩添少海潤，歡激小山風。抱拜殊藏紐，敭言異戲桐。燕詒光祖烈，調護切宸衷。育德吾君子，庸親天下公。異時瞻出閣，綿瓞頌無窮。
寄獻揚州 宋祁 
平昔懷親友，銷魂重遠辭。于今急難地，那復別離時。脫木乾坤晚，窮途日月衰。憂餘曾得恤，涅罷返無緇。楚分多連澤，淮居止雜夷。持罇相望意，不減見瓊枝。
對白髮自感寄揚州 宋祁 
四十還添四，顛華鑷更新。應從多病日，遂作始衰人。毀積方銷骨，經窮先腐脣。竟誰憐種種，由此到諄諄。軒冕間關路，風波蹭蹬身。兄今又過二，何術耐蕭辰。
憶舊言懷寄江寧道卿龍圖 宋祁 
下蔡行差近，金陵路更東。忉忉成念遠，咄咄但書空。恩厚容藏疾，時亨遂諱窮。祿慚千石守，老謝一錢翁。憶昨趨陪日，仍緣班序同。我生真寡合，君量自旁通。散袠疑皆瑩，忘疲宴屢終。聯驂屬車後，數會未央中。禁樹排頭碧，衙旗曳尾紅。籠街接騶士，賜管鏤宮工。慈豆分堯箑，歌雲識沛風。斯文誠有屬，吾道豈常隆。泰市俄驚虎，鈞天亟駭熊。塵埃忽蒙自，桃李併來蟲。箕次橫長舌，飈輪走轉蓬。歇芳間鷤鴂，禦溼問芎藭。可笑矜疏節，私憐抱朴忠。望霄嗟墜雨，歛翼避虛弓。尚忝銀符密，貪誇隼旆雄。玉魚供晝啜，珠米報秋豐。病久衰還早，身閒意愈沖。虧全從月蚌，喜怒任狙公。急景沉歡緒，長波隔訊筒。南飛俱似鵻，北嚮未如鴻。二閣懷趨走，重閽限鬰蔥。惟應心報國，丹赤鬭江楓。
晚秋西園 宋祁 
西園來最數，要是使君閒。塢有常眠石，臺無未識山。池光兼日動，楓影带林殷。鳥沒蒼茫外，天垂摇落閒。歸雲高杳杳，晚菊正斑斑。幸有齋中熟，無嫌向晦還。
登清思堂寫望 宋祁 
迢遞陟城隅，飛軒浩氣扶。春容來迥野，天脚入平蕪。暖吹時披拂，晴煙乍有無。耨痕經雨徧，村逕值林迂。長庌初休馬，荒陴稍集烏。水生蒲澤滿，林缺弩臺孤。客思紛難泊，愁襟愧自拘。久之成悵望，西北認皇都。
喜翟穎先輩至有感 宋祁 
門下客逾落，胡爲君見從。墜餘仍顧甑，寒罷始知松。休計流光邁，聊欣此地逢。已甘漂似梗，寧止啞如鐘。仕路惟希退，鄉評幸見容。病偷它日壯，衰作長年慵。世態同波蕩，交情敵酒濃。好堅歸去約，相伴老三封。
舒雁 宋祁 
莊周悲殺雁，本爲不能鳴。寧識山陰誤，能鳴亦就烹。
游魚 宋祁 
游魚川上樂，映藻復依蒲。須防裁密網，莫獨畏鵜鶘。
驚鷗 宋祁 
漁拽亂溪來，白鷗驚已屢。不應畏機心，却下滄波去。
題挽鄧亭 宋祁 
鄧守挽不住，眷予番久留。决非人所挽，胡不理歸舟。
酒胡 宋祁 
誰刻優胡象，來爲飲席珍。不因君屨指，幾作獨醒人。
觀舞 宋祁 
蝶躞趁繁會，婆娑無定妍。心知吾地廣，長袖得回旋。
晚夏西園二首  其一 宋祁 
道樾陰陰密，畦泉活活流。梨成津向潤，瓜熟子相鉤。
晚夏西園二首  其二 宋祁 
日晏坐中園，清襟注迥軒。輕飈逢葉動，小雨得荷喧。
過淝口二首  其一 宋祁 
淝水縈如带，淮山崒似雲。此時聞鶴唳，無復畏官軍。
過淝口二首  其二 宋祁 
氐醜矜凶甚，臨流列萬幢。由來不自項，何荷欲浮江。
直舍讎理律書呈同舍二首  其一 宋祁 
舊文新札儼成行，柏燻微開帙氣香。天下書多殊未見，顔生應笑下雌黄。
直舍讎理律書呈同舍二首  其二 宋祁 
經筵敢倦力刊梓，國典將追鼎鑄書。靜對闕疑還閣筆，不知三古字爲魚。
月中嘲鵲 宋祁 
月馭初明露掌西，翩翩猶伴夜烏啼。駕巢樹冷空三帀，却是鳴鳩得穩棲。
賦成中丞臨川侍郎西園雜題十首 雙假山 宋祁 
佛螺雙髻矗層嵐，雲穴呀空蘚暈銜。異日主公求肖像，居然認得傅溪巖。
賦成中丞臨川侍郎西園雜題十首 煙竹 宋祁 
煙梢露葉貫冬榮，高出危牆近覆亭。聞道蘭臺有圖籍，故留春粉助蒸青。
賦成中丞臨川侍郎西園雜題十首 牡丹 宋祁 
上國名園買地栽，試知韓令是雄猜。香根斸盡成何事，不識騷人託諷才。
賦成中丞臨川侍郎西園雜題十首 酴醾架 宋祁 
媚條無力倚風長，架作圓陰覆坐凉。露蘂一春清襲袂，有人知是令君香。
賦成中丞臨川侍郎西園雜題十首 柳 宋祁 
散漫飛綿阿娜枝，家家眺賞霽霜威。盡將煙葉偷眉嫵，不爲章街走馬歸。
賦成中丞臨川侍郎西園雜題十首 射堋 宋祁 
棲鵠雲侯迥勢開，主人留客侑金罍。欲知謝尚風流極，賭得將軍鼓吹來。
房陵舊第股引蔡水養魚於池敗日或有塞其水竇魚多涸矣 宋祁 
後園平日引春渠，浴鳳翔鴛兩自如。一旦繡衣來簿責，餘災猶得及池魚。
偶作 宋祁 
隼被鷃姿知有累，豺驚羊質固非真。謾誇魯國多儒士，敢到君門止一人。
汴堤閒望 宋祁 
虹度長橋箭激流，夾隄春樹翠陰稠。誰知晝夜滔滔意，不是沉舟即載舟。
寒食夜偶題 宋祁 
前塵露氣壓輕埃，風漾花陰聚復開。苦恨浮雲心不凈，月中時汙太清來。
學舍晝上 宋祁 
風射長廊雪絮春，經筵無客有流塵。捫心自問何功德，五管支離治繲人。
偶作 宋祁 
薄暮歌鐘宴平樂，黎明車騎過宜春。身長六尺饑將死，唯是平原厭次人。
學舍直歸 宋祁 
衣滿天街車馬塵，學廬番下已迎曛。敝裘欹帽驅羸馬，官長多能駡廣文。
和郭六玉律上巳宴罷見寄 宋祁 
式燕靈琨睠蕙時，祓蘭浮棗惜春暉。回驂並躍都門道，誰識顔王曲水歸。
偶思桓景登高故事 宋祁 
桓景全家遂得仙，佩萸吹菊對陶然。汝南雞犬緣何事，不似淮王許上天。
藉田禮畢因成七言 宋祁 
青旗斜倚耕壇霧，膏壤遥迎御耦春。二步不應踰舊禮，天心自欲勸蒸民。
同兄長賦朝雞 宋祁 
雕籠摧羽就羈栖，心識昕朝候不迷。羣鶴在軒皆有祿，夫君何事獨先啼。
雞答 宋祁 
君園稻富非爭食，省樹枝深未許棲。但得齊蠅無亂響，不辭風雨五更啼。
讀退之集 宋祁 
素瑟朱家古韵長，有誰流水辨湯湯。東家學嗜蒲葅味，蹙頞三年試敢嘗。
和晏相公青城 宋祁 
連天華帟竦南端，畫角吟龍疊鼓喧。按曲已休雕輦入，五營斜日亞旗竿。
詠葵 宋祁 
纖草無人愛綠葵，一生私意竟誰知。須防白日傾心處，自是中園衛足時。
和音 宋祁 
危弦度曲汎孤鉤，一世知音未易求。直把將雛爲陌上，主人猶復自摇頭。
楊柳詞四解  其一 宋祁 
垂楊無態不堪誇，猶有餘情解作花。三月紛紛飛似雪，白門啼殺叛兒鴉。
楊柳詞四解  其二 宋祁 
天幕風和畢雨餘，翠輕黄淺亞春衢。不知張緒當年日，似得長條濯濯無。
楊柳詞四解  其三 宋祁 
苑路黄黄隔翠霏，三眠初熟倚春暉。枝枝柔曼皆堪愛，不分羌人拗折歸。
楊柳詞四解  其四 宋祁 
玉樹森森拂曉空，子雲辛苦賦青蔥。不知苒弱當君意，却就長楊便作宮。
李德林 宋祁 
內史兵機是所長，東師飛度取降王。誰知一夕讒言入，不得文皇七寶裝。
和晏尚書詠芙蓉金菊 宋祁 
千疊綃紅抱蕊乾，一番金雨映趺攢。比來醉筆賡新曲，簡上飛霜不擬寒。
雨中罷直 宋祁 
禁樹連天雨送秋，千門寒氣襲輕裘。優旃不用誇諧辯，陛楯諸郎已得休。
和三司晏尚書漫成 宋祁 
日烈花休樹結陰，紅牙貪調萬黄金。伯松不學陳遵飲，爲識鴟夷是酒箴。
和天休龍圖經句署懷舊憶道卿舍人并見寄  其一 宋祁 
帝梧春早二鸞飛，羈羽孤翻得樹遲。今日併巢阿閣畔，依然同識舊棲枝。
和天休龍圖經句署懷舊憶道卿舍人并見寄  其二 宋祁 
諷書小史非新至，比舍名郎半昔游。君算青雲多少地，三年來作北平侯。
戲招君況舍人 宋祁 
紅白戎葵相間繁，含情盡日對書軒。夫君太恃西垣貴，只愛當階藥樹翻。
已落牡丹 宋祁 
世間最有不勝妍，愁對韶華欲暮天。已被風開又風落，要爲人羨即人憐。
郡圃 宋祁 
側曲豔歌閒送日，晚花初葉暗留春。舞狂風蝶時過樹，啼熟林鶑不避人。
苦熱二首  其一 宋祁 
夜火雖中氣未清，箑頻□倦若爲情。峰雲不動林煙熱，正爲蜩螗作沸羹。
苦熱二首  其二 宋祁 
秋陽晝長不可度，身被單葛如重裘。何當急雨洗天地，坐使清風還九州。
秋日西望 宋祁 
晚襟清曠屬層樓，摇落乾坤共作秋。正爲中山存闕意，得無平子側知愁。
七月六日絕句 宋祁 
積雨古牆生綠衣，幽花點點弄秋姿。黄昏樓角看新月，還是年年牛女時。
讓木 宋祁 
葉葉枝枝相避繁，攀枝庇葉獨怡顔。無人爲借天公力，移植方根虞芮間。
和三司尚書清明 宋祁 
陽岑晚樹飄花外，冷落晨杯擣杏餘。喉舌官崇無晤賞，一軒筠粉伴刊書。
贈雷簡夫 宋祁 
豪英出名胄，偃蹇倦宦游。大言滿千牘，高氣橫九州。
和晏尚書海棠 宋祁 
媚柯攢仄倚春暉，封植寧同北枳移。台嶺分霞爭抱萼，蜀宮裁錦鬥纏枝。不憂輕露蒙時潤，正恨炎風獵處危。把酒凭欄堪併賞，莫容私恨爲披離。
詠叔孫通 宋祁 
馬上成功不喜文，叔孫綿蕞擅經綸。諸生可笑貪君賜，便許當時作聖人。
賈子明出東原採擷野蔬並詩見寄 宋祁 
東郊豐雜芼，遺我一襜盈。菊援分陽甲，滕巖下早英。溢杯同韭瀹，羅案代葵烹。頓助高舂飯，兼和不糝羹。魯肱聊可枕，何肉久忘情。却爲東原句，猶餘三嘆聲。
反太玄詩 宋祁 
子雲準周易，忘健意不長。河圖歷九聖，萬化始有綱。尼父頭雪白，秉筆叩混茫。發掘天地奧，磨拭日月光。成書止十篇，九擿折在旁。玄雖巧侔寫，宛如榻上床。良史不深貶，乃譬吳楚王。漢曆久差駮，安用空言揚。
早春夙興 宋祁 
曉參橫沒月沉煙，寺鼓軍刀隠隠連。初暖欲歸池中地，剩寒猶屬隴梅天。遥帷曙氣春篝燭，病榻邪風襲貢綿。猶意王筠齋壁詠，玉蠩霏溜破霞牋。
滕寺守丞棄導江宰還家侍太夫人 宋祁 
戴罷華星軷帳催，紫蘭芳意徧南垓。人思孟母三鄰養，車避王陽九折回。漸北征鞭多拗柳，稍西官驛尚傳梅。板輿素有家園樂，早趁新年進壽杯。
奉檄漢上和兄長廷評喜于邂逅 宋祁 
彌年賓牒嘆離居，始得還家奉板輿。出沐恩深湯吊蟣，校文官冷字成魚。三杯旅案馨羞切，百末凝醅獻壽餘。韁鎖空名堪自笑，又隨軺馬趣移書。
柳花 宋祁 
休誇濯濯映高樓，枝裏征花自不收。回雪有風嘗借舞，落梅無笛可供愁。白門暝早隨鴉背，京兆情多拂馬頭。莫惜餘溫添翠被，有人凝絕在孤舟。
句  其一 宋祁 
色映堋雲爛，聲迎羽月遲。
句  其二 宋祁 
至公三籍在儲胥。
句  其三 宋祁 
謝病歸裝能辦未，葛洪丹竈景山鐺。
句  其四 宋祁 
雲路舊扶黄道日，霞觴新映六符天。
句  其五 宋祁 
藥有不龜方，擊絮管無妨。
句  其六 宋祁 
歸從鶴翹六六間。
句  其七 宋祁 
再來戴公宅，客過孝王家。
句  其八 宋祁 
曉日侵簾押，春寒到被池。
句  其九 宋祁 
可但魚知丙，非徒字識丁。
句  其一○ 宋祁 
碧雲謾有三年信，明月空爲兩地愁。
句  其一一 宋祁 
雪中林卉皆相似，認得清香寄一枝。
句  其一二 宋祁 
金衣瑞羽迎風展，琮栗仙杯壓霧斜。